BASAHON SA Albanian Aleman American Sign Language Amharic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ewe Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Luo Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Quechua (Bolivia) Rarotongan Romanian Russian Sign Language Samoan Setswana Seychelles Creole Shona Silozi Sinhala Slovak Slovenian Sranantongo Swahili Tajiki Tatar Thai Tsonga Turkish Ukrainian Urdu Vietnamese\n“An lubid na tinolotolo dai tolos mapuputol.”—ECL. 4:12.\n1. Pinagsaro niisay an enot na tawong magkapareha bilang mag-agom?\nKASUNOD kan paglalang ni Jehova Dios sa mga tinanom asin hayop, ginibo nia an enot na tawo, si Adan. Paghaloyhaloy, pinangyari nin Dios na si Adan makatorog nin nanok, asin ginamit Nia an saro sa mga gusok ni Adan tanganing gumibo nin sangkap na katabang para sa saiya. Kan maheling ini ni Adan, sia nagsabi: “Sa katapustapusi ini tolang nin sakong mga tolang asin laman nin sakong laman.” (Gen. 1:27; 2:18, 21-23) Naogma si Jehova sa pagkalalang sa enot na babae, asin pinagsaro nia an enot na tawong magkapareha bilang mag-agom saka binendisyonan nia sinda.—Gen. 1:28; 2:24.\n2. Paano rinaot ni Satanas an dayupot na relasyon ni Adan asin Eva?\n2 Makamomondo, dai nahaloy inatake an pag-agoman na inestablisar nin Dios. Paano iyan nangyari? Sarong maraot na espiritu, na kan huri inapod na Satanas, an nagdaya ki Eva kaya kuminakan ini nin bunga kan solamenteng kahoy na ipinagbawal sa mag-agom. Pagkatapos kaiyan, si Adan uminiba sa saiyang agom sa pagrebelde sa makatanosan na pamamahala asin marahay na paggiya nin Dios. (Gen. 3:1-7) Kan hapoton ni Jehova an mag-agom kun ano an ginibo ninda, nagin risang-risa na naraot na an saindang relasyon. Binasol ni Adan an saiyang agom, na nagsasabi: “An babae na itinao mo tanganing makaibanan ko, sia an nagtao sa sako nin bunga gikan sa kahoy kaya kuminakan ako.”—Gen. 3:11-13.\n3. Ano an nagin salang punto de vista nin nagkapirang Judio?\n3 Durante kan mga siglo poon kaidto, ginamit ni Satanas an laen-laen na tusong paagi tanganing palakopon an dai pagkaoroyon nin mga mag-agom. Halimbawa, may mga panahon na ginamit nia an mga namomoon sa relihion tanganing palakopon an bakong sono sa Kasuratan na punto de vista dapit sa pag-agoman. Pinasadit nin nagkapirang Judiong namomoon an halaga kan mga pamantayan nin Dios, na tinotogotan an mga agom na lalaki na idiborsio an saindang agom huli sa saradit na dahelan, siring baga nin maasgad na pagkatimpla sa kakanon. Alagad sinabi ni Jesus: “An siisay man na idiborsio an saiyang agom na babae, apuera sana sa dahelan na pakikisaro, asin mag-agom nin iba nakakaginibo nin pagsambay.”—Mat. 19:9.\n4. Paano inaatake ngonyan an areglo nin pag-agoman?\n4 Si Satanas sibot pa man giraray sa pagmamaigot na putolon an bogkos nin pag-agoman. An pagpapakasal nin mga homoseksuwal, pagsasaro nin mga bakong kasal, asin pagdidiborsio na madali sanang makua nagpapatunay na sia nagigin mapangganang gayo mapadapit digdi. (Basahon an Hebreo 13:4.) Bilang mga Kristiano, ano an magigibo niato tanganing dai kita maimpluwensiahan kan nangingibabaw na biribid na punto de vista dapit sa pag-agoman? Pag-olayan niato an nagkapirang karakteristiko nin maogma asin mapangganang pag-agoman.\nPapagdanayon si Jehova sa Saindong Relasyon Bilang Mag-agom\n5. Ano an boot sabihon kan pananaram na “lubid na tinolotolo” kun mapadapit sa pag-agoman?\n5 Tanganing magin mapanggana an pag-agoman, si Jehova kaipuhan na magin kabtang kan relasyon na iyan. An saiyang Tataramon nagsasabi: “An lubid na tinolotolo dai tolos mapuputol.” (Ecl. 4:12) An “lubid na tinolotolo” piguratibong pananaram. Kun an ilustrasyon na ini iinaaplikar sa pag-agoman, kaiba dian an agom na lalaki asin agom na babae, an enot na duwang kabtang kan lubid, na nakapurupot sa prinsipal na kabtang kaiyan, si Jehova Dios. An pagigin kasaro nin Dios nagtatao sa mag-agom nin espirituwal na kosog na makaya an mga problema, asin iyan iyo an pinakaimportanteng paagi sa pagkamit kan pinadakulang kaogmahan sa pag-agoman.\n6, 7. (a) Ano an magigibo nin mga Kristiano tanganing masegurado na an Dios yaon sa saindang relasyon bilang mag-agom? (b) Ano an pinapahalagahan nin sarong tugang na babae manongod sa saiyang agom?\n6 Alagad ano an puedeng gibohon nin mag-agom tanganing masegurado na an saindang pag-agoman magin siring sa lubid na tinolotolo? An salmistang si David nag-awit: “An paggibo kan boot mo, O Dios ko, iyo an ikinakaogma kong marhay, asin an saimong ley nasa kairaroman kan sakong nasa laog na mga kabtang.” (Sal. 40:8) Kaagid kaiyan, an pagkamoot niato sa Dios nagpapahiro sa sato na maglingkod sa saiya na may kompletong puso. Huli kaini, an mag-agom maninigo na parehong magpatalubo nin dayupot na personal na relasyon ki Jehova asin ikaogmang marhay an paggibo kan saiyang kabotan. An mga may agom maninigo man na magmaigot na pakosogon an pagkamoot kan saindang agom sa Dios.—Tal. 27:17.\n7 Kun an ley nin Dios talagang nasa kairaroman kan satong nasa laog na mga kabtang, ipapaheling niato an mga kualidad na siring baga nin pagtubod, paglaom, asin pagkamoot, na matabang na pakosogon an bogkos nin pag-agoman. (1 Cor. 13:13) An sarong Kristiana na an ngaran Sandra, na 50 taon nang may agom, nagsabi: “An pinapahalagahan kong marhay sa sakong agom iyo an pagtao nia sa sako nin espirituwal na paggiya asin sadol saka an saiyang pagkamoot ki Jehova, na mas makosog kisa sa pagkamoot nia sa sako.” Mga agom na lalaki, siring man daw kaiyan an masasabi manongod sa saindo?\n8. Ano an kaipuhan tanganing mag-ako nin “marahay na balos” sa pag-agoman?\n8 Bilang mag-agom, pinapagdadanay daw nindo na pangenot sa saindong buhay an espirituwal na mga bagay asin an intereses kan Kahadean? Dugang pa, talaga daw na minamansay nindo an saindong agom bilang kaibaiba nindo sa paglilingkod ki Jehova? (Gen. 2:24) An madonong na si Hadeng Salomon nagsurat: “Mas marahay an duwa kisa sa saro, ta igwa sinda nin marahay na balos sa saindang kahigosan.” (Ecl. 4:9) Iyo, an agom na lalaki asin agom na babae dapat na magmaigot tanganing magkamit nin sarong “marahay na balos,” an may pagkamoot asin nagdadanay na pag-agoman na igwa nin bendisyon nin Dios.\n9. (a) Ano an mga paninimbagan nin mga agom na lalaki? (b) Segun sa Colosas 3:19, paano maninigong trataron nin agom na lalaki an saiyang agom?\n9 An sarong nagpaparisa kun baga an Dios yaon sa pag-agoman iyo an paghihingoang ginigibo kan agom na lalaki sagkod agom na babae na sunodon an Saiyang mga kahagadan. An mga agom na lalaki an may pangenot na obligasyon na itao an materyal asin espirituwal na mga pangangaipo kan saindang pamilya. (1 Tim. 5:8) Dinadagka man sinda na magin makonsiderasyon sa emosyonal na mga pangangaipo kan saindang agom na babae. Sa Colosas 3:19, mababasa niato: “Kamong mga agom na lalaki, padagos na mamotan an saindong agom na babae asin dai kamo maanggot sa sainda na may kapaitan.” An sarong nag-espesyalisar sa Biblia nagpaliwanag na kalabot sa pananaram na ‘maanggot na may kapaitan’ an “pagtaram nin makolog na mga tataramon, o pagsuntok, asin dai pagpaheling sa sainda nin kapadangatan saka pagmakolog, asin dai pagtao sa sainda nin sustento, proteksion, patin tabang.” Malinaw nanggad, an siring na gawe-gawe bakong maninigo sa Kristianong pamilya. Kun ginagamit nin agom na lalaki an saiyang pagkapayo sa mamomoton na paagi, napapatalubo sa saiyang agom na babae an pagigin andam na magpasakop.\n10. Anong saboot an maninigong ipaheling nin Kristianang mga agom?\n10 An Kristianang mga agom na naghihingoang papagdanayon si Jehova sa saindang pag-agoman dapat man na sumunod sa mga kahagadan nin Dios. Si apostol Pablo nagsurat: “Magpasakop an mga agom na babae sa saindang agom na lalaki nin siring sa Kagurangnan, huli ta an agom na lalaki iyo an payo kan saiyang agom na babae kun paanong an Cristo iyo man an payo kan kongregasyon.” (Efe. 5:22, 23) Dinaya ni Satanas si Eva, asin pinalakop nia an kaputikan na an pagigin independiente sa Dios matao nin nagdadanay na kaogmahan. Malinaw nanggad, an espiritu nin pagigin independiente naheheling na ngonyan sa dakol na pag-agoman. Minsan siring, para sa diosnon na mga babae, an pagpasakop sa saindang mamomoton na payo bakong nakakauyam. Ginigirumdom ninda na inasignaran ni Jehova si Eva na magin “komplemento” kan saiyang agom na lalaki, na malinaw na ibinilang iyan nin Dios na kagalanggalang na katongdan. (Gen. 2:18) An Kristianang agom na gikan sa boot na nakikipagtabangan sa areglong iyan talagang “korona” kan saiyang agom na lalaki.—Tal. 12:4.\n11. Ano an ikinongklusyon nin sarong tugang na lalaki na nakatabang sa saiya bilang may agom?\n11 An saro pang makakatabang sa mag-agom na papagdanayon an Dios sa saindang pag-agoman iyo an magkaibanan na pag-adal kan Tataramon nin Dios. Si Gerald, na 55 taon nang maogma bilang may agom, nagsabi, “An pinakamahalagang sangkap sa mapangganang pag-agoman iyo an magkaibanan na pagbasa asin pag-adal kan Biblia.” Sinabi pa nia, “An magkaibanan na paggibo nin mga bagay, nangorogna nin espirituwal na mga bagay, nagpapangyari sa mga mag-agom na magin orog na dayupot sa lambang saro asin ki Jehova.” An iribang pag-adal kan Biblia nakakatabang sa pamilya na mapagdanay na malinaw sa isip an mga pamantayan ni Jehova, nakakapakosog sa espirituwalidad, asin nakakatabang para sa padagos na pag-oswag.\n12, 13. (a) Taano ta mahalagang marhay sa mag-agom an pamimibi na magkaibanan? (b) Ano pang ibang espirituwal na mga aktibidad an nakakapakosog sa pag-agoman?\n12 An maogmang mga mag-agom magkaibanan man na namimibi. Kun an agom na lalaki ‘biyong nagpapahayag kan laog kan saiyang puso’ paagi sa pagsambit nin espesipikong mga kahagadan na partikular nanggad sa saindang kamugtakan, siertong mapapakosog kaiyan an bogkos nin pag-agoman. (Sal. 62:8) Halimbawa, magigin mas madali nanggad na lingawan an ano man na dai pagkakaoyon nindong mag-agom pagkatapos na magkaibanan kamong makiolay sa Makakamhan sa Gabos para sa paggiya! (Mat. 6:14, 15) Kaoyon kan pamibing iyan, angay nanggad na magin determinado an lambang saro sa mag-agom na tabangan an saindang agom asin ‘padagos na magpatiriostios asin lubos na magpatarawadtawadan.’ (Col. 3:13) Girumdomon na an pamimibi pagpaheling nin pagsarig sa Dios. Si Hadeng David nagsabi: “Sa saimo an mata nin gabos naghahalat na may paglaom.” (Sal. 145:15) Kun kita naghahalat na may paglaom sa Dios paagi sa pamimibi, mas dikit an satong kahaditan, mantang aram niato na ‘sia may pagmakolog sa sato.’—1 Ped. 5:7.\n13 An saro pang importanteng paagi tanganing mapagdanay si Jehova sa pag-agoman iyo an pag-atender sa mga pagtiripon kan kongregasyon asin pag-ibanan sa ministeryo. Sa satong mga pagtiripon, nanonodan nin mga mag-agom kun paano lalabanan an “mga katusohan” na ginagamit ni Satanas tanganing pagbarangaon an mga pamilya. (Efe. 6:11, nota sa ibaba) Asin an agom na lalaki saka agom na babae na regular na nag-iibanan sa ministeryo nakakanood na ‘magin marigon asin dai natatanyog.’—1 Cor. 15:58.\nKun Minalataw an mga Problema\n14. Anong mga bagay an puedeng magin dahelan nin tension sa pag-agoman?\n14 Totoo, an mga suhestion sa enotan tibaad garo baga bakong bago, alagad taano ta dai iyan prangkang ipakipag-olay sa saindong agom? Aramon nindo kun may nagkapirang bagay sa saindong pag-agoman na nangangaipo nin orog na atension. Pero, sinasabi kan Biblia na dawa yaon an Dios sa relasyon nin mag-agom, ‘magkakaigwa pa man giraray sinda nin kahorasaan sa saindang laman.’ (1 Cor. 7:28) Huli sa pagkabakong sangkap nin tawo asin maraot na impluwensia kan tampalasan na kinaban na ini patin mga siod kan Diablo, puedeng magkaigwa nin grabeng tension dawa an pag-agoman nin maimbod na mga lingkod nin Dios. (2 Cor. 2:11) Alagad tinatabangan kita ni Jehova na makaya an siring na tension. Iyo, magigibo iyan. Nawara sa maimbod na tawong si Job an saiyang ataman na mga hayop, an mga nag-aataman kaiyan, asin an saiyang mga aki. Pero, an Biblia nagsasabi: “Sa gabos na ini si Job dai nagkasala o nagsahot nin ano man na sala sa Dios.”—Job 1:13-22.\n15. Ano an puedeng magin reaksion nin mga tawo huli sa tension, asin ano an pinakamarahay na paagi tanganing maatubang kan mga may agom an siring na mga reaksion?\n15 Sa ibong na lado, an agom ni Job nagsabi sa saiya: “Nangangapot ka pa giraray nin higot sa saimong integridad? Sumpaa an Dios asin magadan ka!” (Job 2:9) Tunay nanggad, kun minalataw an mga trahedya o iba pang masakit na kamugtakan, an epekto kaiyan na emosyonal na pagkapurisaw puedeng magpangyari sa saro na gumawe na bakong rasonable. “An pang-aapi puedeng magin dahelan na an sarong madonong gumawe na garo rungaw,” an sabi kan madonong na tawo. (Ecl. 7:7) Kun an saindong agom magtaram nin makologon na mga tataramon huli sa kasakitan o “pang-aapi,” pagmaigotan nindo na magdanay na kalmado. An pagsimbag nindo sa kaparehong paagi tibaad magpangyari na an saro sa saindo o kamong duwa makataram nin bagay na mapagrabe pa sa situwasyon. (Basahon an Salmo 37:8.) Kaya palampason an ano man na “pabiglabiglang pananaram” na tibaad resulta nin pagkadiskontento o pagkadesganar.—Job 6:3.\n16. (a) Paano aplikado sa pag-agoman an mga tataramon ni Jesus sa Mateo 7:1-5? (b) Taano ta an pagigin timbang mahalagang marhay sa pag-agoman?\n16 An mga mag-agom kaipuhan na magkaigwa nin realistikong mga linalaoman. An saro tibaad may marisang nagkapirang palaen na ugale sa saiyang agom asin mag-isip, ‘Kaya ko siang bagohon.’ Paagi sa pagkamoot asin pasensia, tibaad matabangan nindo an saindong agom na luway-luway na umoswag. Pero, dai paglingawan na an nagpaparatatsar sa saradit na pagkukulang nin iba iinagid ni Jesus sa sarong tawo na naheheling an “dagami” sa mata kan saiyang tugang alagad dai naririsa an “pasagi” sa saiya mismong mata. Si Jesus nagsadol sa sato: “Dai na kamo maghokom tanganing dai man kamo hokoman.” (Basahon an Mateo 7:1-5.) Dai ini nangangahulogan na maninigong baliwalaon na sana an seryosong mga pagkukulang. Si Robert, na haros 40 taon nang may agom, nagsabi: “Tanganing magin andam na magdangog asin prangka sa lambang saro saka andam na umako nin balidong mga obserbasyon, an mga mag-agom tibaad kaipuhan na gumibo nin mga pagbabago sa saindang buhay.” Kaya magin timbang. Imbes na pagparaisipon an mga kualidad na mayo sa saindong agom, makanood kamong apresyaron asin ikaogma an positibong mga kualidad na yaon sa saiya ngonyan.—Ecl. 9:9.\n17, 18. Kun nagdadakol an mga problema, saen kita makakadolok para sa tabang?\n17 Tibaad umabot an mga pagbalo kun magbago an mga kamugtakan sa buhay. An mag-agom tibaad mapaatubang sa mga kadepisilan kun may mga aki na sinda. An agom o an sarong aki tibaad magkahelang nin grabe. An naggugurang nang mga magurang tibaad mangaipo nin espesyal na pag-asikaso. An mga aki na husto na sa edad tibaad magbalyo sa harayong lugar. Tibaad magkaigwa nin iba pang pagbabago huli sa pag-asikaso sa teokratikong mga pribilehio asin paninimbagan. An gabos na pagbabagong ini puedeng magtao nin tension asin kahaditan sa sarong relasyon.\n18 Kun namamatean nindo na nakaabot na kamo sa punto na dai na nindo kaya huli sa tension sa saindong pag-agoman, ano an puede nindong gibohon? (Tal. 24:10) Dai kamo sumuko! Gusto nanggad ni Satanas na bayaan nin sarong lingkod nin Dios an dalisay na pagsamba. Mas maoogma pa ngani sia kun mag-agom an magibo kaiyan. Huli kaini, gibohon an bilog nindong makakaya na masegurado na an saindong pag-agoman nagdadanay na lubid na tinolotolo. An Biblia igwa nin dakol na pagkasaysay dapit sa mga tawong nagdanay na maimbod sa ibong nin grabeng mga pagbalo. Halimbawa, sa sarong pangyayari, biyong ipinahayag ni David ki Jehova an laog kan saiyang puso, na nagsasabi: ‘Pahelingan mo ako nin pabor, O Dios, huli ta padagos akong inaapi nin magagadanon na tawo.’ (Sal. 56:1) Namatean na daw nindo na inapi kamo nin “magagadanon na tawo”? Baga man an tension na namamatean nindo naggigikan sa saro na dayupot sa saindo o bako, girumdomon: Si David nakakua kan kosog na magtagal, asin makukua man nindo iyan. “Ako naghapot ki Jehova, asin sinimbag nia ako,” an sabi ni David. “Ilinigtas nia ako sa gabos kong katakotan.”—Sal. 34:4.\nDugang Pang mga Bendisyon\n19. Sa anong paagi niato maoolang an mga pagsalakay ni Satanas?\n19 Sa panahon na ini kan katapusan, an mga mag-agom kaipuhan na ‘padagos na rangahon asin pakosogon an lambang saro.’ (1 Tes. 5:11) Dai paglingawan, hinihingako ni Satanas na an satong kaimbodan ki Jehova nakabasar sa kaimotan. Gagamiton nia an ano man na paaging posible, kaiba an pagraot sa relasyon nin mag-agom, tanganing raoton an satong integridad sa Dios. Tanganing maolang niato an mga pagsalakay ni Satanas, kita kaipuhan na lubos na magtiwala ki Jehova. (Tal. 3:5, 6) Si Pablo nagsurat: “Igwa ako kan kosog para sa gabos na bagay huli sa saiya na nagtatao nin puersa sa sako.”—Fil. 4:13.\n20. Ano an nagigin mga bendisyon kun pinapagdadanay an Dios sa pag-agoman?\n20 Dakol an nagigin bendisyon kun an Dios yaon sa pag-agoman. Nagin totoo nanggad ini ki Joel asin sa saiyang agom, na 51 taon nang mag-agom. Si Joel nagsabi: “Danay kong pinapasalamatan si Jehova huli sa sakong agom asin sa samong maogmang pag-ibaiba. Sia an tamang-tamang kaibaiba para sa sako.” Ano an saindang sekreto? “Pirme niamong hinihingoa na magpaheling nin kabootan, pasensia, asin pagkamoot sa lambang saro.” Mayo sa sato an makakagibo kaiyan sa sangkap na paagi sa sistemang ini nin mga bagay. Pero, pagmaigotan niatong iaplikar an mga prinsipyo sa Biblia asin papagdanayon si Jehova sa satong pag-agoman. Kun gigibohon niato iyan, an satong pag-agoman magigin siring sa “lubid na tinolotolo [na] dai tolos mapuputol.”—Ecl. 4:12.\n• Ano an boot sabihon kan pagigin yaon ni Jehova sa relasyon nin mag-agom?\n• Ano an maninigong gibohon nin mga mag-agom kun minalataw an mga problema?\n• Paano niato maaaraman kun an Dios yaon sa sarong pag-agoman?\nAn pamimibi na magkaibanan nakakatabang sa mga mag-agom na atubangon an masakit na mga situwasyon\nI-share I-share Papagdanayon sa Pag-agoman an “Lubid na Tinolotolo”


Kontaminasyon sa daga - Wikipedia\nKontaminasyon sa daga\nAn kontaminasyon sa daga o polusyon sa daga bilang kabtang nin pagkaraot nin daga bunga kan presensya nin xenobiotiko (gibong-tawo) na mga kemikal o iba pang pagliliwat sa natural na natural na kapalibutan kan daga. Iyan tipikal na kawsa nin industriyal na aktibidad, agrikultural na kemikal o salang pag-apon nin basura. An pinakakomun na kemikal na imbwelto iyo an petrolium hydrocarbons, polynuclear aromatic hydrocarbons (naphthalene and benzo(a)pyrene), mga solvent, mga pestisidyo, lead asin iba pang heavy metals. An kontaminasyon igwang koneksyon sa langkaw nin industriyalisasyon asin intensidad nin kemikal na substansya. An paghadit manungod sa kontaminasyon sa daga panginot na minagikan sa mga peligro sa salud, na gikan direktang pagduta sa maating daga, sa alisngaw hali sa mga ati, o sa sekundaryong kontak sa mga suplay nin tubig sa laog asin sa irarom kan daga. An pagmapa sa mga lugar na igwang kontaminadong daga asin an ibinungang mga paglinig makonsumo sa panahon asin magastos, asin nagkakaipo nin expertise sa heolohiya, haydrolohiya, kimika, computer modeling, asin GIS sa Environmental Contamination, siring man pagkaaram sa kasaysayan industriyal na kimika.\nSa Norteng Amerika asin Sulnopan na Europa aram na gayo an hiwas kan kontaminadong daga, huling dakol na nasyon sa mga lugar na ini an may legal na framework sa pagbisto asin pagresolber sa problemang ini sa kapalibutan. An nag-uuswag na mga nasyon may tendensyang bakong gayong estrikto sa pagregularisa dawa na ngani an nagkapira sa sainda na nag-agi nin dakulang industriyalisasyon.\nKinua sa "https://bcl.wikipedia.org/w/index.php?title=Kontaminasyon_sa_daga&oldid=231794"\nHuring binago an pahinang ini kaitong 18 Hunyo 2022, alas 14:42.


Tomasitos - Wikipedia\nMagkapira sa mga Tomasitos nakalubong sa American Teachers Memorial, sarong palna' na napalaen sa Manila North Cemetery. An memorial na lubongan na ini ikinaag kan 1917.\nAn mga Tomasitos (Ingles: Thomasites) iyo idtong naglilimang gatos (500) na mga Amerikanong maestro asin maestra na sinobol sa Filipinas kan gobyerno Amerikano kan 1901 nganì magtokdô sa mga Filipino.\nSinda nagarabot sa nacion kan Agosto 23, 1901. Sainda nagpoon an sistemang edukasyon na pampubliko, orog na sa katuyohan na matàwan halakbang na adal an mga Pilipinong paratokdô kun pâno an paggamit kan tataramon na Ingles bilang iyo an medium sa pagtokdô. Masabi na poon 1863, nakaag na an pampublikong edukasyon elementarya kan mga Kastila huli sa sarong dekreto. Alagad, orog na pinalakbang asin pinagantad an sistemang edukasyon pampubliko kan mga Tomasitos asin ginagamit nang tataramon sa pagtokdo an Ingles.\nAn taramon na "Tomasitos" halì sa pigsakayan kan mga ini. Sarong sasakyan pandagat, an pangaran USS Thomas, (apod dati,Minnewaska),an nagdara sainda sa pampang kan Solâ nin Manila. Igwa na totoo nin duwang grupo nin mga Amerikanong mga maestro nag'arabot bago an mga lunad sa USS Thomas, alagad nabansagan na an gabos na ining amay nagarabot huli ta an bapor na ini iyo an may dara kan pinakadakulang aripompon nin mga maestro na nag'abot sa Filipinas. Si mga nag'arabot pa nganeng huri inaapod man na mga Tomasitos.\nLadawan:Thomasite ship 003.jpg\nAn pigsakayan na bapor kan mga Tomasito\nSi mga Tomasitos, 400 lalaki asin 160 mga babae naglayag sa Pier 12 kan San Francisco kan Hulyo 23, 1901 na nag'agi sa kadagatan Pacifico pasiring Sur-subangan na Asya. An gobyerno kan Amerika naggastos nin mga $105,000.00 para sa ekspidisyon. Dakul pang nagsurunod kaining mga maestrong Amerikano kan 1902, kaya nag'abot na an bilang na 1,074 kan mga paratokdong Amerikanong nagpasiring sa Filipinas.\n1 Mga Amerikanong soldados enot na mga paratokdô\n2 Mga lokoy (toka) kan mga Amerikanong paratokdô\n3 An kurikulum kan 1902-1935\n4 Pamana kan mga Tomasitos\nMga Amerikanong soldados enot na mga paratokdô[liwaton | liwaton an gikanan]\nBago pa nag'arabot an mga sakay sa bapor na USS Thomas, an mga soldados kan Estados Unidos nagporoon nang tokdoan an mga Pilipino kan tataramon na Ingles, kaya sinda kumbaga an enot na nagkaag kan tugmadan kan sistemang eskwelahan pampubliko sa Filipinas. An mga Amerikanong soldados enot nagbukas nin eskwelahan pampubliko sa Isla kan Corregidor, pakarogbâ ni Almirante George Dewey kan flota armada kan Espanyol sa Solâ nin Manila kan Mayo 1, 1898. Mga amay pa nin pirang semana bago an mga Tomasitos, sarong grupo man nin 48 mga paratokdong Amerikano an nagdatong sa Filipinas sakay sa bapor na Sheridan.\nKan manombrahan ni Pres. William McKinley si William Taft komo pamayo kan Komisyon na responsable sa pagpadagos kan pino'nan na trabaho edukasyonal kan mga soldados, an Komisyon ni Taft tolostolos pinasar an Akto Edukasyon Nu. 34 kan Enero 21, 1901 na iyo an nagtogdas kan Departamento nin Pampublikong Instruksyon. An Departamentong ini an natokahan na magmuknâ kan sistema eskwelahan pampubliko sa bilog na Filipinas. An Komisyon ni Taft nagboot pa man nin dagdag na pagtaltag kan sangribong (1,000) edukador haleng E.U. pasiring Filipinas.\nMga lokoy (toka) kan mga Amerikanong paratokdô[liwaton | liwaton an gikanan]\nKan sinda duwang aldaw nakwarantin pagdatong nindang Agosto 21, 1901, an mga Tomasito pinalogsad na sa bapor. Nag'estar ngona sinda sa Linikosan na Intramuros kan Manila dangan itinaltag para sa kun anong mga lokoy ninda, sa mga minasunod na probinsya: Albay, Catanduanes, Camarines Norte, Camarines Sur, Sorsogon, Masbate, Samar, Batangas, Zambales, Aparri, Jolo, Negros, Cebu, Dumaguete, Bataan, Batangas, Pangasinan asin Tarlac.\nAn kurikulum kan 1902-1935[liwaton | liwaton an gikanan]\nAn mga Tomasitos nagtorokdô kan mga siring na subject: Ingles, pagbasa, gramatika, heograpiya, matematiks, mga kurso heneral, kurso sa paghanapbuhay, paghaharong asin arte sa paghaharong (pagtahi, pagborda, asin pagluto), manual trading, pagdrowing mekanikal, pagdrowing sa kamot, asin atletiks (besbol, track and field, panlaog na besbol asin basketbol)\nPamana kan mga Tomasitos[liwaton | liwaton an gikanan]\nAn mga Tomasitos nagin libyano sa pagpoon huli sa mga ambag na trabaho kan Hokbong Amerikano. Dangan sinda iyo na an nagtorogdok kan eskwelahan elementarya asin mga institusyon edukasyonal arog kan Philippine Normal School asin kan Philippine School of Arts and Trades (PSAT) kan 1901, kan Tarlac High School kan Septyember 21 1902 asin kan Quezon National High School (ngonyan, Tayabas High School), kan taon man 1902.\nSinda man an nagbukas liwat kan Philippine Nautical School na tinogdas kan taon 1839 kan mga Espanyol. Labi sa sanggatos kan mga Tomasitos an nagpirirmi na igdi sa Filipinas pakatapos kan saindang lokoy nin pagtokdô. Sinda an naghira kan Filipinas na magin iyo an ikatolong pinakadakulang nasyon sa bilog na kinâban na tataong magtaram Ingles. Masabi na sinda an sinundan kan nagdatong na mga bolunter na Peace Corps kan huring mga aldaw.\nHuli sa matagom na ambag ninda sa lantad nin Edukasyon Pilipino, an Thomasites Centennial Project minuknâ sa sanggawad kan American Studies Associations in the Philippines, kan Philippine-American Educational Foundation, kan Embahada kan Estados Unidos igdi sa Manila, asin kan iba pang mga kultural asin edukasyonal na kaburunyogan igdi sa Filipinas.\nDuwang bagay an importanteng maray na natanom sa agimadmad kan mga Pilipino kaining mga paratokdong Amerikano: na an edukasyon bakô sana para sa mga ilustrado asin mayayaman, na an tataramon na Ingles mahalagang maray na dila sa pag'adal kan kabatiran nin kinâban.\nIstorya manongod sa mga Tomasitos- \nThe Philippine Education Magazine, vol. 24, No. 10. p.567/p. 594.-\nRetrato sinapi sa JMagreda blogspot\nPinaghugot gikan sa "https://bcl.wikipedia.org/w/index.php?title=Tomasitos&oldid=163042"\nHuring pigliwat an pahinang ini kan 2 Pebrero 2017, alas 00:12.


Febrero 25 (Ordinaryo)\nPersonalmente, pambihira sako an fecha 25 kan Febrero ta iyo ini an aldaw na ako ikinasal sa sakuyang agom na si Baby Consuelo sa Carmelite church kan Naga kan taon 1973. An sibog sa engramada o tuytoy sa libod kan harong ni panugangan, Ex-Mayor Siveriano “Sever” Antonio kan Milaor. Nagigiromdoman ko 15ng “skates” haling San Antonio panu-pano nin sadiring taong paradula an nagpasiring sa poblacion kan Milaor tangarig mag-attendir.\nAn padi si Ben Silerio (ex-priest na ngonyan yaon na Amerika), pinataram niya ako durante kan misa. Idto an ultimong karasalan na ginibo sa Carmelite ta pakatapos ipinagbawal na kan Archdioces of Caceres ta nagbukas na an Immaculate Concepcion Parish. An best man an tugang kong si Willie Verdadero, an mga secondary sponsors na lalaki iyo sinda Ompong Baldemor, Jun Bragais (+), asin an pinsan kong si Ruben Tena na yaon na sa Cagayan de Oro City ngonyan.\nVivo an okasyon, bastante an pagkakan, kuntodo di baraylihan, may pantomina pa ngani asin musikero. Nagigiromdoman ko labing 200 an regalo hali sa mga partidaryo asin mga barkada.\nMala baga ta eksaktong 9 na bulan pakatapos kan petsa 25, 1973, namundag an sakong matua na si Don Vito.\nBako lang yan ta ikinasal ako kan petsa 25 kan Pebrero kundi an sakuyang magurang na si Ex-Konsehal Leopoldo Villanueva Verdadero asin Ex-Konsehala Lucia Gavino Verdadero ikinasal man sa parehong petsa.\nAn sakuyang panugangan na si Ex-Mayor Sever Antonio asin si Mama Conching Pado Antonio ikinasal man sa parehong petsa.\nAn Pebrero kaya palan gulping ikinakasal ta malipot an panahon. Pag-abot kan bulan na Marso poon na an summer o tig-init.\nKadaklan kan mga matua ipinapangaki sa bulan na Nobyembre an pagpoon na kan tig-lipot.\nNagdesisyon akong mag-agom tulos ta kan Setyembre 21, 1972 pigdeklara ni Presidente Marcos an Martial Law sa enterong Pilipinas. An paghuna ko magunaw na an mundo o matatapos na an kinaban kaya ako nag-agom dai pa ngani na 25 an edad.\nAlagad kan Pebrero 25, 1986 mainit an panahon sa Pilipinas. Pinalayas na si Marcos pasiring Hawaii asin nagka-igwa kan pig-aapod na EDSA o People Power Revolution kan Pebrero 25, kan taon na idto.\nVice-alkalde ako kan panahon na idto, presidente kan Vice-Mayors League asin aktibong broadcaster sa DWLV AM 10k na pinakamakusog na estasyon nin radyo sa enterong Bikol.\nAktibo si kampanya mi kontra ki Marcos, kontra Martial Law, kontra diktadora asin kontra Kilusang Bagong Lipunan. Si sakuyang alkade pig-nerbyos, natakot kaya nagdemitir sa puwesto kaya automatic ako an naguin alkalde kan banwaan nin Milaor kan 1986. Antes kan makahulugang aldaw na idto aktibo na kami saka an Apat na Aguila (Andaya, Alfelor, Cea, asin Villafuerte) sa pagkampanya kontra sa Marcos/KBL administration sa “snap election” na ginibo amay na parte kan bulan na idto. Gana an oposisyon sa Camarines Sur asin Bikol ta pigbantayan kan rinibong mga tao an mga horna kan balota sa Capitolyo provincial kan Camarines Sur. Mayong nakalaog sa capitolyo, maski militar o pulis o taga-comelec, ta si mga tao nakahirigda sa salog kan tulong eskalon na edeficio kan capitolyo.\nPero an isfuersong idto nin People Power kan mga Bikolano, nalingawan asin natahuban kan mga pangyayari sa Metro Manila kan magbaraligtad si Juan Ponce Enrile asin Fidel V. Ramos kontra ki Marcos asin nag-ampuyon na ki “Jaime Cardinal Sin” na an mga Pilipino mag-alsa na kontra ki Ferdinand Marcos. Nangyari an bagay, pinatukaw si Presidente Corazon Cojuanco Aquino bilang pamayo kan nasyon sangli ki Marcos.\nGrabe si kaorogmahan kan milyones na Pilipino mala ta nagdeklara tulos si Presidente Aquino nin “revolutionary government ” (RevGov), mayo nin nagkontra, nag-appoint nin mga OICs sa mga provincia, banwaan asin ciudad, pigbago an Constitution, si mga KBL ni Marcos nagbaralyo sa Cory Coalition.\nKan panahon ni Cory idto an panahon na naglakop an illegal na sugal na jueteng mala ta an mga kuryador nakakaralaog sa mga municipyo, mga pulis nagpapataya nin jueteng asin garung gayo pigtotolerar kan mga awtoridad.\nAn mga nang garana sa nagsurunod na eleksiyon an mga jueteng lords, an mga chief of pulis, provincial commander, asin regional commander iyo an burudit-budit asin nagrayaman, nakatago nin milyones de pesos nin kuarta sa saindang bulsa.\nMayo man pagbabago hali ki Marcos pasiring ki Cory. An 10 porsiento na populasyon kan Pilipinas na mayayaman iyo man guiraray, an mayoriya o 90 posiento kan mga Pilipino tios, pobre man guiraray.\nSagkod na nagtapos si Cory kan saiyang turno dai naaraman kun siisay nagpagadan sa saiyang agom na si Senador Ninoy Aquino na iyo an nagsabrit kan People Power Revolution. Sagkod ngani natapos an turno kan saiyang aki na si Noynoy bilang Presidente kan Pilipinas dai pa naaraman kun siisay an nagpagadan kan saiyang ama. Sagkod ngonyan blangko pa. Garo man lang si nagbadil gadan ki Presidente John F. Kennedy kan Amerika na sagkod ngonyan dai pa establisido kun siisay an responsible.\nKaya kun uugkuron mayo nin nahaman na kongkretong karahayan o pagbabago sa sistema kan pagbuhay kan mga Pilipino poon kan Pebrero 25, 1986 na pigbabansagan na EDSA o People Power Revolution. Mayong dapat ipagkokyaw an mga Pilipino sa nangyari 34 anyos na an naka-agui.\nAn aram ko lang sa Febrero 25 kasal kan sakuyang panugangan, kan sakuyang magurang saka kasal samo kan agom kong si Baby.\nSa ibang bagay an aldaw na ini ordinaryo. Magtrabaho kita.


Langkawas - Wikipedia\nTinanom na langkawas\nUnod kan langkawas\nAn langkawas o langkwas (Alpinia galanga; Ingles, blue ginger, Thai ginger, greater galangal) sarong tinanom na an gamot ginagamit rekado o pagtaong namit sa mga kakanon arog kan tinomtoman. An unod kaini maharang-harang na manamisnamis. Ini naabot duwang metro an langkaw asin an dahon nakakaagid sa dahon uraro kaya lang mas matipanas. Sinasabing an katagang "langkawas" kaagid mansana sa Indones na tataramon na "lengcuas".\nTal na tubo sa Habagatan Asya asin Indonesya, ini pigtatanom man sa Malaysia, Laos asin Tailandya. Mas bisto sa apod na "galanga" sa luwas kan Filipinas, ini inaapod man laos sa Indonesya asin iyo an pinakakomun na gamit sa luto. Sa Manipuri, inaapod na kanghu asi sa Myanmar, "Pa De Kaw".\nBurak kan langkawas\nAn unod (rhizome) kaini komun na ingrediente sa mga Thai na curry kun saen dai luto na ginigiris-giris asin rinurunot dangan rinaramas sa curry. An rendang kan Indonesya parati sinasalakan kan galangal o langkawas.\nBulong[liwaton | liwaton an gikanan]\nIni uso man sa Filipinas na dinodokdok o rinurunot an unod kaini asin ginugusgos o hinahaplas sa mga helang kan kublit arog kan bu'ni o panaw.\nIni napagaraman na pwedeng panghaleng kulog (analgesic), panggadan sa bakterya (antibacterial), pangpakupos sa mga gatok (anti-inflammatory), panlaban sa pagpupuros (antispasmodic), pampaihi (diuretic), nakawsa nin sobrang baba asin bakong normal na presyon (hypotensive), pampalogyat kan hirigot na mga masel asin pampukaw sa hiro kan uterus.\nhttp://www.rawpaleodietforum.com/omnivorous-raw-paleo/galangal-langkawas-discussions/ Kinua 16-08-14\nhttp://www.tkdlph.com/index.php/ethnopharmacological-data/2014-03-18-02-18-58/capiz/article/9771-langkawas Kinua 16-08-14\n↑ http://www.maribehlla.com/vegetables/langkawas/ Kinua 16-08-14\nPinaghugot gikan sa "https://bcl.wikipedia.org/w/index.php?title=Langkawas&oldid=204782"\nHuring pigliwat an pahinang ini kan 24 Abril 2021, alas 12:48.


Kun Paano Mapagdadanay an Pagigin Mapagsakripisyo | Pag-aadalan\n“Kun an siisay man buot na magsunod sa sako, paindahan niya an saiyang sadiri.”—MAT. 16:24, NW.\nPaano ta magagamit an Bibliya tanganing maaraman kun may indikasyon na nagigin makasadiri na kita?\nAn halimbawa ni Hading Saul nagtatao sa sato nin anong mga patanid?\nPaano ipinahiling ni Pedro na puwedeng mapangganahan an tendensiyang magin makasadiri?\n1. Paano si Jesus nagtao nin perpektong halimbawa nin pagigin mapagsakripisyo?\nKAN si Jesus nasa daga, nagtao siya nin perpektong halimbawa nin pagigin mapagsakripisyo. Ininot niya an paggibo kan kabutan nin Diyos imbes na an sadiri niyang mga kamawutan asin kaginhawahan. (Juan 5:30) Paagi sa pagdanay na maimbod sagkod sa kagadanan sa hariging pasakitan, pinatunayan niyang daing limite an saiyang pagigin mapagsakripisyo.—Fil. 2:8.\n2. Paano niyato maipapahiling an pagigin mapagsakripisyo, asin taano ta maninigo niyatong gibuhon iyan?\n2 Bilang mga parasunod ni Jesus, kaipuhan ta man na ipahiling an pagigin mapagsakripisyo. Ano an buot sabihon nin pagigin mapagsakripisyo? Sa simpleng pagtaram, iyan nangangahulugan na an saro gikan sa buot na isinasakripisyo an sadiri niyang kagustuhan tanganing tabangan an iba. Kabaliktaran iyan nin pagkamakasadiri. (Basahon an Mateo 16:24.) * An pagigin bakong makasadiri matabang sa sato na inuton an namamatian asin kagustuhan nin iba kisa kan sa sato. (Fil. 2:3, 4) Sa katunayan, itinukdo ni Jesus na an pagigin bakong makasadiri mahalagang marhay sa satong pagsamba. Paano? An Kristiyanong pagkamuot, na saro sa nagpapahiro sa sato na magin mapagsakripisyo, an midbidan kan tunay na mga disipulo ni Jesus. (Juan 13:34, 35) Asin isip-isipon an mga bendisyon na nakakamtan ta huli sa pagigin kabtang kan pambilog na kinaban na kasararuan nin magturugang na nagpapahiling nin pagigin mapagsakripisyo!\n3. Ano an puwedeng magpaluya sa satong pagigin mapagsakripisyo?\n3 Pero, napapaatubang kita sa sarong kaiwal na puwedeng magpaluya sa satong pagigin mapagsakripisyo na dai niyato naririsa. An kaiwal na iyan iyo an satong tendensiya na magin makasadiri. Girumduma kun paano si Adan asin Eva nagpahiling nin pagkamakasadiri. Naghiro si Eva huli sa makasadiring pagmawot na magin arog nin Diyos. Si Adan nagpahiling man nin makasadiring pagmawot tanganing pauyunan si Eva. (Gen. 3:5, 6) Pagkatapos na patalikudon si Adan asin Eva sa tunay na pagsamba, padagos na tinentaran kan Diyablo an mga tawo na magin makasadiri. Pinurbaran niya pa nganing gamiton an taktikang iyan sa pagtentar ki Jesus. (Mat. 4:1-9) Ngunyan, mapangganang dinadaya ni Satanas an kadaklan, na iniimpluwensiyahan sindang magin makasadiri sa dakul na paagi. Maninigo ta ining tawan nin atensiyon huling an nangingibabaw na espiritu nin pagkamakasadiri puwedeng makaimpluwensiya sa sato.—Efe. 2:2.\n4. (a) Mahahali ta daw sa presente an pagigin makasadiri? Ipaliwanag. (b) Anong mga hapot an tutukaron niyato?\n4 An pagkamakasadiri maikukumparar sa takla na minalataw sa batbat o lansang. Pag nabantad sa mga elemento an sarong bagay na gibo sa batbat, puwedeng luway-luway na taklaon iyan. An tunay na peligro yaon sa pagbaliwala sa takla, na pinapabayaan iyan na maglakop sagkod sa punto na magluya o maraot an estruktura. Siring man, minsan ngani dai ta mahahali sa presente an satong pagkabakong perpekto asin an mga tendensiya na magin makasadiri, dapat na magin alerto kita sa puwedeng magin peligro kaiyan asin padagos na labanan an siring na mga tendensiya. (1 Cor. 9:26, 27) Paano ta maririsa kun kita nagigin makasadiri? Asin paano ta urog na mapapatalubo an satong pagigin mapagsakripisyo?\nGAMITON AN BIBLIYA TANGANING SIYASATON AN SADIRI\n5. (a) Paanong an Bibliya kapareho nin salming? (Hilingon an ritrato sa kapinunan kan artikulo.) (b) Sa pagsiyasat kun baga nagigin makasadiri kita, ano an dapat tang likayan?\n5 Kun paanong ginagamit ta an salming para mahiling kun ano an itsura niyato, magagamit ta man an Bibliya tanganing siyasaton an satong panglaog na pagkatawo asin itama an ano man na depekto na tibaad marisa niyato. (Basahon an Santiago 1:22-25.) Minsan siring, kun dapit sa satong itsura, makakatabang sana an salming kun gagamiton ta iyan nin tama. Halimbawa, kun madalion sana kitang mahiling sa salming, tibaad dai ta mariparo an sadit pero risang marhay na ati. O kun mahiling kita sa salming sa ibang anggulo, tibaad ibang tawo an mahiling ta. Sa kaparehong paagi, tanganing magamit an Bibliya para mahiling an sarong depekto, siring kan pagkamakasadiri, dapat na urog pa sa basta sana pagbasa kaiyan an gigibuhon ta. Dai ta man iyan gagamiton tanganing hilingon an mga sala kan iba.\n6. Paano kita ‘makakapagdanay’ sa sangkap na katugunan?\n6 Sa pag-ilustrar, puwedeng binabasa ta an Bibliya nin regular o aroaldaw pa ngani, pero tibaad dai ta pa man giraray naririsa na nagigin makasadiri na palan kita. Paano iyan posibleng mangyari? Pag-isipan ini: Sa halimbawa ni Santiago dapit sa salming, an problema bako man na dai naghiling nin maingat an tawo. Sinabi ni Santiago na ‘hinihiling’ kan tawo an saiyang sadiri. Digdi, ginamit ni Santiago an Griegong termino na nagpaparisa nin pagsiyasat o maingat na pag-estudyar. Kaya sa bagay na ini, ano an problema kan tawong idto? Nagpadagos si Santiago: ‘Siya minahali asin tulos man nakakalingaw kun anong [klaseng] tawo siya.’ Iyo, tuminalikod siya sa salming na mayong ginibo sa nahiling niya. Sa kabaliktaran, an tawong mapanggana dai sana ‘naghihiling sa sangkap na katugunan’ kundi ‘nagdadanay man diyan.’ Imbes na talikdan an sangkap na katugunan kan Tataramon nin Diyos, siya danay na nagsusunod sa mga katukduan kaiyan. Arog man kaiyan an punto ni Jesus kan sabihon niya: ‘Kun magdaranay kamo sa sakong mga tataramon, kamo mga tunay kong disipulo.’—Juan 8:31.\n7. Paano ta magagamit an Bibliya tanganing masiyasat an tendensiya na magin makasadiri?\n7 Kun siring, tanganing magin mapanggana sa pakikipaglaban sa tendensiya na magin makasadiri, dapat na basahon mo nguna nin maingat an Tataramon nin Diyos. Makakatabang iyan sa saimo na maaraman kun anong mga bagay an dapat tawan nin atensiyon. Pero urog pa diyan an dapat mong gibuhon. Magsiyasat nin urog pa. Pag malinaw na sa isip mo an sarong salaysay sa Bibliya, haputon an sadiri: ‘Ano an gigibuhon ko kun yaon ako sa arog kaiyan na sitwasyon? Talaga daw na makakapagdesisyon ako nin tama?’ An pinakaimportante, pagkatapos na mahurop-hurop an nabasa, magmaigot na iaplikar iyan. (Mat. 7:24, 25) Tukaron niyato kun paano ta magagamit an pagkasaysay dapit ki Hading Saul asin apostol Pedro tanganing matabangan kitang mapagdanay an pagigin mapagsakripisyo.\nMAKANUOD SA NAGPAPATANID NA HALIMBAWA NI HADING SAUL\n8. Ano an atitud ni Saul kan magpuon siyang maghadi, asin paano niya iyan ipinahiling?\n8 Si Hading Saul nin Israel nagseserbing patanid para sa sato dapit sa kun paanong an pagkamakasadiri nakakaraot kan satong pagigin mapagsakripisyo. Hababa an buot asin mapakumbaba si Saul kan magpuon siyang maghadi. (1 Sam. 9:21) Dai niya pinadusahan an mga Israelita na nagtaram nin kontra sa saiyang pagkahadi, dawa ngani puwede niyang isipon na may katanusan siyang idepensa an posisyon na itinao sa saiya nin Diyos. (1 Sam. 10:27) Nagpagiya si Hading Saul sa espiritu nin Diyos paagi sa panginginot sa Israel sa mapangganang pakikilaban sa mga Ammonita. Pagkatapos kaiyan, mapakumbaba niyang itinao ki Jehova an kaumawan sa kapangganahan na iyan.—1 Sam. 11:6, 11-13.\n9. Paano nagin makasadiri si Saul?\n9 Paghaloy-haloy, tinugutan ni Saul na tumubo sa saiya an pagkamakasadiri asin kapalangkawan, siring sa takla na dikit-dikit na nakakaraot. Kan madaog niya an mga Amalekita sa ralaban, ininot niya an sadiri niyang kamawutan imbes na magkuyog ki Jehova. May kahanaban na kinua ni Saul an mga sinamsaman imbes na laglagon iyan arog kan ipinagbuot nin Diyos. Asin aroganteng nagpatindog si Saul nin monumento para sa sadiri niya. (1 Sam. 15:3, 9, 12) Kan sinabihan siya ni propeta Samuel na ikinaanggot iyan ni Jehova, ipinangatanusan ni Saul an ginibo niya sa pagsabing may sinunod man siyang pagbuot nin Diyos asin ibinasol niya sa iba an saiyang sala. (1 Sam. 15:16-21) Huli man sa kapalangkawan, nagin mas importante ki Saul na dai mapasupog sa mga tawo imbes na pauyunan an Diyos. (1 Sam. 15:30) Paano ta magagamit bilang salming an pagkasaysay dapit ki Saul tanganing matabangan kitang mapagdanay an pagigin mapagsakripisyo?\n10, 11. (a) Ano an itinutukdo sa sato kan eksperyensiya ni Saul manungod sa pagpapadanay nin mapagsakripisyong espiritu? (b) Paano ta malilikayan na maarog an maraot na paggawi ni Saul?\n10 Inot, an eksperyensiya ni Saul nagpapahiling na dai kita dapat magin kampante, na naghuhunang kun dati na kitang nagpahiling nin mapagsakripisyong espiritu, pirmi na niyatong maipapahiling iyan. (1 Tim. 4:10) Girumdumon na si Saul nagin marahay asin nagkamit kan pabor nin Diyos sa halipot na panahon, pero dai niya nahali an tendensiya na magin makasadiri. Sa katapos-tapusi, isinikwal ni Jehova si Saul huli sa saiyang pagsuway.\n11 Ikaduwa, maninigong likayan ta na magpokus sana sa mga aspekto kan satong buhay na mayo kitang problema, na binabaliwala an mga aspekto na kaipuhan tang pauswagon. Garo iyan paggamit nin salming tanganing mahiling an gayon kan bago niyatong bado pero dai ta tinatawan nin atensiyon an ati sa satong lalawgon. Dawa ngani bako man kitang arog ni Saul na sobra an tiwala sa sadiri, dapat na magmaigot kitang likayan an ano man na tendensiya na puwedeng sumagkod sa kaparehong maraot na paggawi. Pag tinatawan kita nin konseho, dai ta ipangatanusan an ginibo ta, pasaditon an problema, o basulon an iba. Imbes na magin arog ni Saul, marahay nanggad kun magigin andam kitang umako nin konseho.—Basahon an Salmo 141:5.\n12. Paano makakatabang sa sato an pagigin mapagsakripisyo kun nakagibo kita nin magabat na kasalan?\n12 Pero, paano kun nakagibo kita nin magabat na kasalan? Habo ni Saul na maraot an reputasyon niya, asin iyan an nakaulang sa saiya na maumayan sa espirituwal. Sa kabaliktaran, an pagigin mapagsakripisyo makakatabang sa sato na mapangganahan an pagkasupog asin maako an kinakaipuhan na tabang. (Tal. 28:13; Sant. 5:14-16) Halimbawa, sarong brother an nagpuon na maghiling nin pornograpiya kan siya 12 anyos, asin padagos niyang ginibo iyan nin patago sa laog nin labing sarong dekada. Sinabi niya: “Dipisilon ituga sa agom ko saka sa mga elder kun ano an ginigibo ko. Pero ngunyan na nasabi ko na iyan, an pagmati ko garo nahali an dakulaon na pagabat sa abaga ko. Nadisganar an nagkapira kong amigo kan mahali ako sa pagigin ministeryal na lingkod ta garo nasudya an inaasahan ninda sa sako. Pero, aram kong mas nauugma ngunyan si Jehova sa paglilingkod ko kisa kaidtong naghihiling pa ako nin pornograpiya, asin an pagmansay niya an talagang mahalaga.”\nNAPANGGANAHAN NI PEDRO AN PAGKAMAKASADIRI\n13, 14. Paano ipinahiling ni Pedro an tendensiya na magin makasadiri?\n13 Ipinahiling ni apostol Pedro an pagigin mapagsakripisyo mantang sinasanay siya ni Jesus. (Luc. 5:3-11) Pero, kaipuhan niyang labanan an tendensiya na magin makasadiri. Halimbawa, naanggot siya kan an apostol na si Santiago asin Juan guminibo nin paagi na magkaigwa nin prominenteng posisyon sa kataid ni Jesus sa Kahadian nin Diyos. Tibaad inisip ni Pedro na saiya dapat an saro sa mga posisyon na idto huling sinabi na ni Jesus ki Pedro na magkakaigwa siya nin espesyal na katungdan. (Mat. 16:18, 19) Sa paano man, pinatanidan ni Jesus si Santiago asin Juan, siring man si Pedro saka an iba pang mga apostol, laban sa makasadiring pagpurbar na ‘maghadi’ o magpakangkagurangnan sa saindang mga tugang.—Mar. 10:35-45.\n14 Dawa pagkatapos na pagmaigutan ni Jesus na itanos an kaisipan ni Pedro, padagos na nakipaglaban si Pedro sa salang pagmansay sa sadiri. Kan sabihon ni Jesus sa mga apostol na temporaryo siyang babayaan kan mga ini, minenos ni Pedro an iba asin ilinangkaw an sadiri paagi sa paghingakong siya sana an magigin maimbod. (Mat. 26:31-33) Pero daing basehan an pagsarig niya sa sadiri, huli ta kan banggi mismong idto, dai niya naipahiling an pagigin mapagsakripisyo. Kaya huli sa paghihinguwang maprotektaran an sadiri niya, pinaindahan ni Pedro si Jesus nin tulong beses.—Mat. 26:69-75.\n15. Taano ta nakakapakusog sa buot an halimbawa ni Pedro sa kabilugan?\n15 Sa ibong kan maigot na mga paghihinguwa asin pagkasudya, an buhay ni Pedro sarong nakakapakusog sa buot na halimbawa. Huli sa paghihinguwa niya asin sa tabang kan banal na espiritu nin Diyos, napangganahan ni Pedro an salang tendensiya asin naipahiling an pagpupugol sa sadiri asin mapagsakripisyong pagkamuot. (Gal. 5:22, 23) Natagalan niya an mas grabe pa nganing mga pagbalo kisa sa mga naeksperyensiyahan niya kan inot. Nagpahiling siya nin kapakumbabaan kan sawayon siya ni apostol Pablo sa publiko. (Gal. 2:11-14) Asin pagkatapos na sawayon si Pedro, dai siya nagtanom nin raot nin buot, na iniisip na naraot an saiyang reputasyon huli sa pagsagwi ni Pablo. Padagos na nagpahiling si Pedro nin pagkamuot ki Pablo. (2 Ped. 3:15) An halimbawa ni Pedro makakatabang sa sato na pauswagon an pagigin mapagsakripisyo.\nAno an nagin reaksiyon ni Pedro pagkatapos na itanos siya? Arog man daw kaiyan an magigin reaksiyon ta? (Hilingon an parapo 15)\n16. Paano ta maipapahiling an pagigin mapagsakripisyo sa masakit na mga kamugtakan?\n16 Pag-isipan an magigin reaksiyon mo sa masakit na mga kamugtakan. Kan si Pedro asin an mga apostol mabilanggo asin hinampak huli sa saindang paghuhulit, sinda naggaya-gaya huling ‘pinapagkanigo nindang magtios nin kasusupgan dahil kan ngaran’ ni Jesus. (Gui. 5:41) Puwede mo man na mansayon an persekusyon bilang oportunidad na arugon si Pedro asin sunudon an halimbawa ni Jesus paagi sa pagpahiling nin mapagsakripisyong espiritu. (Basahon an 1 Pedro 2:20, 21.) An pananaw na iyan makakatabang pa ngani kun nag-ako ka nin kinakaipuhan na disiplina hali sa mga elder. Sunudon an halimbawa ni Pedro imbes na magkulog an buot.—Par. 7:9.\n17, 18. (a) Ano an puwede tang ihapot sa satong sadiri manungod sa espirituwal na mga pasuhan niyato? (b) Ano an puwede tang gibuhon kun may marisa kitang ano man na tendensiya nin pagkamakasadiri sa satong puso?\n17 Makikinabang ka man sa halimbawa ni Pedro kun dapit sa espirituwal na mga pasuhan. Puwede mong abuton an mga iyan sa paaging nagpapahiling nin pagigin mapagsakripisyo. Minsan siring, mag-ingat na an pagmamaigot na makamtan iyan dai magin pagmawot na magin prominente. Kaya haputon an sadiri, ‘An pagmawot ko daw na mapauswag o madagdagan an paglilingkod ko ki Jehova may kaibang pagmawot na mas mamidbid o magkamit nin awtoridad, na garo baga arog kan ginibo ni Santiago asin Juan kan sabihon ninda ki Jesus an saindang kahagadan?’\n18 Kun may marisa kang ano man na tendensiya nin pagkamakasadiri sa puso mo, magpatabang ki Jehova na itanos an saimong kaisipan asin sabuot; dangan magmaigot na magkonsentrar bako sa kamurawayan mo kundi sa kamurawayan nin Diyos. (Sal. 86:11) Puwede mo man abuton an mga pasuhan na dai ka magigin sentro nin atensiyon. Halimbawa, puwede mong patalubuon nin lubos an nagkapirang aspekto kan bunga kan espiritu na nangurugnang dipisil para sa saimo. O kun nag-aandam kang marhay para sa mga kabtang mo sa pagtiripon pero dai kang gayong interes na tumabang sa paglinig sa Kingdom Hall, puwede mong magin pasuhan na iaplikar an sadol na yaon sa Roma 12:16.—Basahon.\n19. Ano an puwede tang gibuhon tanganing dai kita madisganar sa nahihiling ta sa arog-salming na Tataramon nin Diyos?\n19 Kun sisiyasaton ta nin maingat an satong sadiri sa arog-salming na Tataramon nin Diyos asin may mahiling kitang mga depekto, na mga tanda pa ngani nin pagkamakasadiri, tibaad madisganar kita. Kun mangyari iyan sa saimo, hurop-hurupon an mapangganang tawo sa ilustrasyon ni Santiago. Dai idinuon ni Santiago kun gurano kadali na itinanos kan tawo an problema na narisa kaini o kun naitanos niya ngani an gabos na depekto; imbes, sinabi ni Santiago na an tawo ‘nagdanay sa sangkap na katugunan.’ (Sant. 1:25) Dai niya nalingawan an nahiling niya sa salming asin padagos ining naghinguwang umuswag. Iyo, papagdanayon an positibong pagmansay sa sadiri asin an timbang na pagmansay sa saimong pagkabakong perpekto. (Basahon an Parahulit 7:20.) Padagos na siyasaton an sangkap na katugunan, asin maghinguwang papagdanayon an pagigin mapagsakripisyo. Andam si Jehova na tumabang sa saimo, arog kan pagtabang niya sa dakul sa mga tugang mo, na maski ngani bakong perpekto, puwedeng magkamit asin talagang nagkamit kan pabor asin bendisyon nin Diyos.\n^ par. 2 Mateo 16:24 (NW): “Dangan si Jesus nagsabi sa saiyang mga disipulo: ‘Kun an siisay man buot na magsunod sa sako, paindahan niya an saiyang sadiri asin pasanon an saiyang hariging pasakitan patin padagos akong sundan.’”


9th ID nagpahimotik sa sahot kan mga activista\nAn 9th Infantry Division kan Philippine Army sa Bicol namay base sa Camp Elias Angeles, San Jose, Pili, Camarines Sur nagpahimotikan sa akusasyon na saindang pigre-red tagging komo terorista an mga lider kan progresibong grupo sa CamSur asin iba pang provincia kan rehiyon cinco.\nMayo kaming evidencia na sinda terorista, si Joma Sison, kagpundar kan Community Party of the Philipppines (CPP) iyo an nagsasabi na an mga progresibong grupo ‘‘associated’’ sainda.\nDai kami na nagtatag sa sainda bilang terorista mayong nagsabi kaiyan samuya alagad nagtutubod an militar na iyan an pagtubod kan progresibong grupo nganing makua nin simpatiya kan tawo.\nIni an mga pahayag sa Bicol Mail ni Army Capt. John Paul Belleza, opisyal na parataram kan 9th ID kasunod kan mga akusasyon asin pagkundenar sa militar ninda Bagong Alyansa Makabayan (BAYAN) chairperson Nelsy Rodriguez asin Joel Pillogo kan Condor-Piston parejo kan Camarines Sur.\nEnot nang sinabi ninda Rodriguez asin Pillogo, sa ginibong orientation seminar kan 9th ID sa mga residentes kan barangay San Isidro, Ciudad nin Iriga kan nakaaging Agosto 23, 2020 pinapaheling an saindang mga retrato asin iba pang mga lider kan progresibong grupo asin pinapaliwanag na kabali na sinda sa grupo komo terorista.\nAlagad sinabi ni Belleza an ginigibo kan saindang mga soldados sa barangay iyo an pagpaliwanag kan community support program parte kan saindang esfuersos nganing matabang an residentes kan barangay kan mahalagang isyu kabali na an pagpaliwanag kan presenting situasyon sa insurhencia o an mapadapit sa CPP/NPA.\nPigtatao pa nindang ladawan hali mismo sa CPP founder kan naheling ninda sa documentary firm na si Sison nagsasabi na an grupong ini particulatmente an progresibong grupo nasa umbrella organization kan CPP/NPA.\nSaiya pang sinabi na dai sinda nagre-red tagging kundi si mga pinapaheling duman si lider na associated sa kumunista na hali man sana sa mga pahayag ni Joma Sison.\n‘‘Pinapaheling ta ini si grupo na pigkokonektar ni Sison sa kumunista, mayo kaming evidencia na sinda terorista asin NPA’’, sabi pa kan 9th ID.


Nag-aparecer man si Cong Hector - Catanduanes Tribune\nPakatapos nin magcapirang bulan, nagtugpo man an satong congresista sa Isla Maogma.\nMedyo maawat-awat daa ini nin ribot-ribot sa saiyang mga constituentes, na an cadaclan nakaringaw na sa saiyang pandok ta an pirming nakaabot iyo si Bong Teves kan TGP.\nTibaad lamang nagbitbit ini nin daculang bag na pano nin panaltag, ta an mga naghagad nin tabang kan panahon na wara siya, tibaad magbalik y madagdagan pa an pila diyan sa mansiyon sa Valencia.\nKung pinasinsilyo na nin tig-quinientos o dos cientos, mayad. Pero kung birilog pang manang, mas marinas tanganing biyo-biyo na an tabang, he! he! he!\nPakaabot daa caini sa isla, dagos na binisita ni Cong Hec an DepEd Catanduanes division office para kahoronon an mga opisyal caini manongod sa siete cientos milyones pesos na fondo para sa pagpahingayad kan mga school buildings sa isla.\nSinabi man daa kan congresista, na an pangaran nadangog sana sa mga nacaaguing bulan kung brownout, mapoon na daa an trabaho kan National Transmission Corporation (Transco) sa 69-KV submarine cable ngonian na Agosto 2021.\nDae pa cierto kung saen-saen pa mabisita an congressman sa mga maabot na aldaw para magpaguilomdom sa mga tawo na siya buhay pa, daeng COVID, y puede pang magkandidato sa 2022.\nAn mga tawong iguang mga singilon na utang qui Cong Hec, inaabisuhan na igua na sana sindang sarong semana para madakop an saendang representante sa Congreso.\nAng anuman na ilegal na sugal dai madanay kung iinitan nin satong autoridad, lalo na an pulis.\nEntonces, kung iguang tupada, jueteng, ending, lotteng, o online sabong na padagos an operasyon minsan isi na nin publico (dae na cabali si Nestor), senyal iyan na an autoridad, lalo na an capitan del baryo, alcalde o gobernador, pati na an mga pulis, nacarecibe nin regular na majoras sa mga operador caini.\nPuedeng ini sa paagui nin semanal na lagay, magisip na imo o mahamot na bagas, o caya panuga na sa masunod na eleksyon matabang sa pagkaroy nin mga votante.\nBaguing iyo ini an nangyayari sa ngonian diyan sa Virac, ta dae napatonong an tarayaan sa online sabong diyan sa solar nin duwang dating alcalde.\nPigreclamo na ini sa pulis, alagad an sinugo daang mga imbestigador daeng nakuang evidencia. Nakandaduhan siguro an trangkahan kan online sabong caya daeng naheling na mga ilegalista.\nSa otro, magayon na an hagadan nin tabang kan mga reclamador iyo an NBI o caya CIDG. Magpabayad man an mga ini, dacula an mababawas sa capital kan mga responsable.\nPuede na palan maglamyerda an mga bakunado.\nInaprobaran ini kan IATF kan nacaaguing semana, caya an mga nabakunahan na nin completo, cabali an mga goslab, puede na magribot sa enterong Pilipinas.\nSa heling ko, duwang rason kung ngata ini tinutogan na kan gobyerno nasyonal.\nEnot, tanganing magdakul an gusto magpabakuna, ta masque ngani sa mga health frontliners igua pang habo magpasaksak nin vaccine, lalo na kung Sinovac.\nIcaduwa, sa paagui caini, madagdagan an maviaje, mabuhayan an mga airlines pati an mga bus company y ferry operators.\nAn importante sana daa, an gabos na mabalagbalag dapat magsunod sa mga reglamento kan DOH sa pagsul-ot nin face mask, paghugas nin kamot y pagdistancia sa mga dae kamidbid.\nAdyan an posibilidad na, siring kan mga APOR na dae ta isi kung saen hare, ikalat man kan mga viajerong ini an birus.\nSa mga maabot na aldaw, iguang maribot na papel sa mga barangay para pirmahan kan mga votante.\nIni daa para sa pagpadagos ning pagbabag-o sa administrasyon ni Pay Digong Duterte.\nPosibleng ini gigibohon na prueba tanganing maniwara an cadaclan sa Pilipinas na gusto kan mga taga-provincia na magcandidato an sisay man qui Pay Digong, bilang bise presidente, o sa aking si Mayor Sara, bilang presidente.\nDae na magparasagin-sagin an mga Duterte, ta an hanap caini magtener sa puesto tanganing dae makasuhan y maprotegeran an mga alipores, lalo na an mga ilegalista, he! he! he!


BASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italiano Kikuyu Kinyarwanda Kirghiz Koreano Kwangali Lingala Lithuanian Luo Malagasy Norwegian Nzema Papiamento (Curaçao) Polish Portuguese Pranses Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nIsinaysay ni Roberto Pacheco\nTAON NIN PAGKAMUNDAG: 1957\nGINIKANAN NA NASYON: MEXICO\nDATING SEMINARISTA; ARANGGUTON\nNamundag ako sa sadit na banwaan nin Texcoco. Kadaklan sa mga tinampo kaidto bako pang sementado asin maalpog. Ordinaryo na sanang mahihiling an mga tawong hali sa kaharaning mga baryo dara an saindang mga asno na kargado nin mga paninda pasiring sa banwaan. Pobrehon an samong pamilya na may siyam na aki, asin ako an ikapito. An ama ko naghihirahay nin guaraches (sandalyas) tanganing masuportaran an pamilya. Pero nagadan siya kan ako siyete anyos. Puon kaidto, naghinguwang marhay an sakong ina para sa kakanon kan pamilya.\nAn lolo ko nagtutugtog nin biyolin asin konduktor nin sarong orkestra na nag-espesyalisar sa klasikal na relihiyosong musika. Haros gabos kami sa pamilya nagtutugtog nin instrumento. An sakong ina nagkakanta sa koro kan simbahan, asin an tiyo ko parakanta sa opera saka piyanista. Relihiyoso kami—sakristan ako, asin pangarap kong magin misyonerong Katoliko. Pero, mahilig akong magdalan nin pelikulang karate. Mantang nagpaparahiling ako kaiyan, mas nagigin madahas ako.\nNagklase ako sa relihiyosong eskuwelahan sa Puebla na garo man sana seminaryo. Gusto kong magin padi kan Katoliko. Pero kan huring taon ko sa klase, nadisganar ako sa Iglesia Katolika. Inakit ako nin sarong hoben na madre na makipagsekso. Linabanan ko an sugot na iyan, pero napukaw kaiyan an pagmawot kong mag-agom. Dugang pa, nahiling ko an mapagsagin-sagin na pamumuhay kan nagkapirang padi. Sa kahuri-hurihi, liningawan ko na an pangarap kong magpadi.\nKan ako sakristan, pangarap kong magin misyonerong Katoliko, pero mahilig man akong magdalan nin pelikulang karate kaya nagin madahas ako\nNagdesisyon akong mag-adal nin musika sa National Conservatory of Music sa Siyudad nin Mexico. Pagkagradwar ko, nag-agom ako, asin dai nahaloy nagkaigwa kami nin apat na aki. Sinustentuhan ko an pamilya ko paagi sa pagkanta sa Misa sa Simbahan kan Katoliko.\nSa puon pa sana, may problema na an pag-aguman mi. Huli sa selos, nagin madahas kami sa kada saro. An makulog na mga tataramon minasagkod sa pisikal na pangungulog mi sa kada saro. Sa katapos-tapusi, pakalihis nin 13 taon, nagdesisyon kaming magsuwayan asin sa huri magdiborsiyo.\nInot kong nakaulay an Mga Saksi ni Jehova kan dai pa kami suway kan agom ko. Duwang Saksi an nagtuktok sa pinto mi asin nag-alok na pag-ulayan mi an Bibliya. Paghuna ko dakulon an aram ko sa relihiyon, kaya gusto kong patunayan na sala sinda. Nagbangon ako nin dipisil na mga hapot na sa paghuna ko mayong simbag. Pero nabigla ako ta pirmi nindang nasisimbag iyan na basado sa Bibliya. Nahiling kong dikiton palan an aram ko. Kaya lang, an agom ko nagin daing modo sa mga Saksi asin sibot-sibot ako kaya napundo an pagdalaw ninda.\nPakalihis nin limang taon, kan kasaruan ko na si Elvira, may nakaulay giraray akong Saksi ni Jehova. Si Elvira dai nagkontra sa mga Saksi, kaya nagin pasil sako na regular na makipag-adal nin Bibliya. Dawa siring, inabot nin nagkapirang taon tanganing mabago ko an sakong pamumuhay.\nNasabutan ko na kun gusto kong paglingkudan si Jehova nin bilog na puso, kaipuhan kong gumibo nin dakulang mga pagbabago. Inot kaipuhan kong bayaan an pagkanta sa Misa, na nangangahulugan na kaipuhan kong maghanap nin ibang trabaho. (Kapahayagan 18:4) Kaipuhan ko man na gibuhon na legal an pag-aguman mi ni Elvira.\nPero an saro sa pinakadipisil na mga pagbabago iyo an pagkontrol sa pagigin grabe ko kaarangguton. Duwang bersikulo sa Bibliya an nangurugnang nakatabang sa sako: an Salmo 11:5, na nagpapahiling na si Jehova nauungis sa kadahasan, asin an 1 Pedro 3:7, na nagsasabi na tanganing dangugon ni Jehova an mga pamibi ko, dapat kong tawan nin onra an agom ko. Mantang hinuhurop-hurop ko an mga bersikulong iyan asin namimibi ki Jehova para sa tabang, luway-luway kong nakontrol an pagigin arangguton ko.\nNanudan ko sa Bibliya na tanganing dangugon ni Jehova an mga pamibi ko, dapat kong tawan nin onra an agom ko\nMaugma na ngunyan an sakong buhay pampamilya. Hinihinguwa kong pakarhayon an relasyon ko sa mga aki kong lalaki sa inot kong agom asin tabangan an pamilya ko sa presente na magdanay na makusog sa pagtubod.\nKan aki pa ako, pangarap kong magpadi asin magtabang sa mga tawo. Ngunyan, may tunay na kahulugan na an buhay ko. Sinusustentuhan ko an pamilya ko paagi sa pagtukdo nin musika. Nagpapasalamat akong marhay ta si Jehova nagin mapasensiya sa sako, na tinawan ako nin oportunidad na magbago asin magin marahay na tawo!


Home / Bicol / News / Estudyante, nalamos sa sarong beach sa Catanduanes\nEstudyante, nalamos sa sarong beach sa Catanduanes\nBicol Standard Newspaper Tuesday, March 27, 2018 Bicol, News\nGadan an sarung highschool student matapos malamos mantang nagkakarigos sa sarung bistadong resort sa Virac, Catanduanes kasuudmang Lunes, Marso 26, 2018\nSa report kan Virac Municipal Police Station, binisto an biktima na si Jayhard SJ. Dela Rosa, 17-anyos, estudyante kan Pandan School of Arts and Trades o PSAT, asin residente kan Brgy. Napo, Pandan, Catanduanes.\nBase sa ginibong imbestigasyon, nagkarigos suboot an biktima kaiba an mga barkadang sinda Rioven DR. Trinidad asin Whelming Escaro Jr. sa diving spot o hararom na parte kan Twin Rock Beach Resort, sa Brgy. Igang, kan nasabing banwaan kan bigla ining anudon nin makusog na sulog kan dagat sa irarom.\nNapag araman na dae man palan tatao maglangoy an biktima kun kaya marikas ining nalunod.\nBinalo pa man kuta na isalbar ini kan mga pag iriba, alagad, huri na.\nDinara pa man kuta ini sa Eastern Bicol Medical Center o EBMC alagad dineklara ining dead on arrival (DOA).\nEstudyante, nalamos sa sarong beach sa Catanduanes Reviewed by Bicol Standard Newspaper on Tuesday, March 27, 2018 Rating: 5


KAIDTONG labi nang duwang ribong taon an nakaagi, may namundag na espesyal na marhay na aki na kan magdakula nagin an kadarudakulaing tawo na nabuhay kasuarin man. Mayo nin siisay man na may eroplano o kotse kan haloyon nang panahon na idto. Mayo man nin mga telebisyon, komputer, asin Internet.\nAn aki nginaranan na Jesus. Sia nagin an pinakamadonong na tawo na nabuhay kasuarin man digdi sa daga. Si Jesus nagin man an pinakamatibay na paratokdo. Ipinaliliwanag nia an depisil na mga bagay sa paagi na iyan nagin pasil nang masabotan.\nNagtokdo si Jesus sa mga tawo saen man nia sinda manuparan. Nagtokdo sia sa sainda sa baybayon asin sa mga baroto. Nagtokdo sia sa sainda sa mga harong asin kun nagbabaklay. Si Jesus mayo nin kotse, ni nagbiahe man sia paagi sa auto o tren. Nagbaklay si Jesus sa manlaenlaen na lugar, na nagtotokdo sa mga tawo.\nDakol an nanonodan niato sa ibang tawo. Alagad manonodan niato an pinakaimportanteng mga bagay sa Dakulang Paratokdo, si Jesus. Sa Biblia makukua an mga tataramon ni Jesus. Kun nadadangog niato an mga tataramon na iyan hale sa Biblia, garo man sana kita kinakaolay ni Jesus.\nTaano si Jesus ta talagang Dakulang Paratokdo? An sarong dahelan iyo na si Jesus mismo tinokdoan man. Asin aram nia kun gurano kaimportanteng maghinanyog. Alagad kiisay naghinanyog si Jesus? Siisay an nagtokdo sa saiya?— An saiyang Ama. Asin an Ama ni Jesus iyo an Dios.\nBago nagdigdi sa daga bilang tawo, si Jesus nabuhay sa langit kaiba nin Dios. Kaya napapalaen si Jesus sa ibang tawo ta mayo nin ibang tawo na nabuhay nguna sa langit bago namundag digdi sa daga. Sa langit nagin maboot na Aki si Jesus, saro na naghihinanyog sa saiyang Ama. Kun siring, ikinatokdo ni Jesus sa mga tawo an nanodan nia sa Dios. Paagi sa paghinanyog ki tatay asin nanay mo, maaarog mo si Jesus.\nAn saro pang dahelan na si Jesus Dakulang Paratokdo iyo na namomotan nia an mga tawo. Gusto niang tabangan an mga tawo na makanood manongod sa Dios. Namomotan ni Jesus an mga nasa edad na, alagad namomotan man nia an mga aki. Asin gusto nin mga aki na makaibaiba ni Jesus ta sia nakikipag-olay sa sainda asin naghihinanyog sa sainda.\nTaano ta gusto nin mga aki na makaibaiba ni Jesus?\nSarong aldaw may mga magurang na dinara ki Jesus an saraday nindang aki. Alagad an paghona kan mga katood nia sibot-sibot an Dakulang Paratokdo tanganing makipag-olay sa saradit na aki. Kaya pinahale ninda sinda. Alagad ano an sabi ni Jesus?— Sabi ni Jesus: “Pabayae nindo na dumolok sa sako an saraday na aki; dai nindo sinda pagpogolan.” Iyo, gusto ni Jesus na dumolok sa saiya an saraday na aki. Kaya dawa ngani sia tawong madonongon asin importante, nagtao si Jesus nin oras na tokdoan an saradit na aki.—Marcos 10:13, 14.\nAram mo daw kun taano si Jesus ta nagtokdo sa mga aki asin naghinanyog sa sainda? An sarong dahelan gusto niang magin maogma sinda paagi sa pagsabi sa sainda nin mga bagay manongod sa Dios, an saiyang langitnon na Ama. Paano mo daw mapaoogma an mga tawo?— Paagi sa pagsabi sa sainda nin mga bagay na nanodan mo manongod sa Dios.\nSarong beses, ginamit ni Jesus an sarong sadit na aki tanganing tokdoan an mga katood Nia nin importanteng leksion. Kinua nia an aki asin pinatindog ini sa tahaw kan Saiyang mga disipulo, na Saiyang mga parasunod. Dangan sinabi ni Jesus na an mga lalaking ini na nasa edad na dapat na magbakle asin arogon an aking ini.\nAnong leksion an manonodan nin mas dakula nang mga aki asin nin mga nasa edad na sa saday na aki?\nAno daw an boot sabihon ni Jesus kan sabihon nia iyan? Aram mo daw kun paano an nasa edad na, o dawa an medyo dakula nang aki, maninigo na magin arog nin saday na aki?— Bueno, an saday na aki mas kadikit an aram kisa mas may edad asin gustong makanood. Kaya an sinasabi ni Jesus kaipuhan na magin mapakumbaba an saiyang mga disipulo, kapareho nin saraday na aki. Iyo, kita gabos dakol an manonodan sa ibang tawo. Asin maninigo na maaraman niato gabos na an mga katokdoan ni Jesus mas importante kisa sadiri niatong mga ideya.—Mateo 18:1-5.\nAn saro pang dahelan na si Jesus talagang Dakulang Paratokdo iyo na tatao siang gibohon na interesante sa mga tawo an mga bagay. Ipinaliwanag nia an mga bagay sa simple, malinaw na paagi. Nagtaram sia manongod sa mga gamgam asin burak patin iba pang ordinaryong bagay tanganing matabangan an mga tawo na makasabot manongod sa Dios.\nSarong aldaw kan si Jesus yaon sa bukid, dakol na tawo an nagdolok sa saiya. Nagtukaw si Jesus asin nagtao sa sainda nin pahayag, o sermon, arog kan maheheling mo digdi. An pahayag na ini inaapod na Sermon sa Bukid. Sinabi nia: ‘Helinga nindo an mga gamgam sa langit. Dai sinda nagtatanom. Dai sinda nagtitipon nin kakanon sa mga tambobong. Alagad pinapakakan sinda nin Dios na nasa langit. Bako daw na kamo orog na mahalaga kisa sainda?’\nAnong leksion an itinotokdo ni Jesus kan sia magtaram manongod sa mga gamgam asin burak?\nSinabi man ni Jesus: ‘Makanood kamo nin leksion sa mga liryo sa oma. Nagtutubo sinda na dai nagtatrabaho. Asin helinga kun gurano sinda kagayon! Dawa an mayaman na si Hadeng Salomon dai naggubing nin mas magayon kisa mga liryo sa oma. Kaya kun inaataman nin Dios an mga burak na nagtutubo, dai man daw nia kamo aatamanon?’—Mateo 6:25-33.\nNasasabotan mo daw an leksion na itinotokdo ni Jesus?— Habo niang maghadit kita manongod sa kun saen kita makua nin kakanon o gugubingon. Aram nin Dios na kaipuhan niato an gabos na bagay na iyan. Dai sinabi ni Jesus na dai na kita maninigong magtrabaho para sa kakanon asin gubing. Alagad sinabi nia na maninigo na enoton niato an Dios. Kun gigibohon niato iyan, seseguradohon nin Dios na kita may kakanon asin gubing. Naniniwala ka daw kaiyan?—\nKan matapos sa pagtaram si Jesus, ano daw an inisip kan mga tawo?— Sinasabi kan Biblia na napangalas sinda sa paagi nia sa pagtotokdo. Interesanteng marhay na maghinanyog sa saiya. An sinabi nia nakatabang sa mga tawo na gibohon an tama.—Mateo 7:28.\nKaya importanteng marhay na makanood kita ki Jesus. Aram mo daw kun paano niato iyan magigibo?— Bueno, nasusurat sa sarong libro an mga tataramon nia. Aram mo daw kun ano an librong iyan?— Iyan an Banal na Biblia. Nangangahulogan ini na makapaghihinanyog kita ki Jesus paagi sa pagtao nin atension sa mga nababasa niato sa Biblia. Sa katunayan, may nakaoogmang estorya an Biblia manongod sa kun paano kita sinabihan mismo nin Dios na maghinanyog ki Jesus. Helingon niato kun ano an nangyari.\nSarong aldaw iiniba ni Jesus an tolo sa mga katood nia duman sa itaas nin sarong bukid. An ngaran ninda Santiago, Juan, asin Pedro. Dakol pa an manonodan niato manongod sa mga tawong ini sa huri, ta sindang tolo gabos dayupot na katood ni Jesus. Alagad sa espesyal na okasyon na ini, nagpoon na magliwanag an lalauogon ni Jesus. Asin an gubing nia nagin nakasusula na arog kan liwanag, arog kan maheheling mo digdi.\n“Ini an sakong Aki . . . Maghinanyog kamo sa saiya”\nPagkatapos, may boses hale sa langit na nadangog ni Jesus asin kan mga katood nia. An sabi kaiyan: “Ini an sakong Aki, an namomotan, na sakong inoyonan; maghinanyog kamo sa saiya.” (Mateo 17:1-5) Aram mo daw kun kiisay an boses na idto?— Boses idto nin Dios! Iyo, an Dios an nagsabi na sinda maninigong maghinanyog sa saiyang Aki.\nKumusta man kita ngonyan? Makuyog daw kita sa Dios asin maghihinanyog sa saiyang Aki, an Dakulang Paratokdo?— Iyan an kaipuhan na gibohon niato gabos. Nagigirumdoman mo daw kun paano niato iyan magigibo?—\nIyo, kita makakapaghinanyog sa Aki nin Dios paagi sa pagbasa kan mga salaysay kan Biblia manongod sa saiyang buhay. Kadakol kan marahayon na bagay na sasabihon sa sato kan Dakulang Paratokdo. Ikaoogma mo an pakanood kan mga bagay na ini na nasusurat sa Biblia. Asin iyan matao man nin kaogmahan sa saimo kun eestoryahan mo an saimong mga katood kan mararahay na bagay na nanonodan mo.\nPara sa dagdag pang ekselenteng punto manongod sa mararahay na bagay na minagikan sa paghinanyog ki Jesus, buksi an Biblia mo asin basaha an Juan 3:16; 8:28-30; asin Gibo 4:12.\nI-share I-share Kun Taano si Jesus ta Dakulang Paratokdo\nAn Sermon ni Jesus sa Bukid


Philippine Information Agency: DENR masagibo nin exhibit katakod kan pagromdom sa Ocean Month\nDENR masagibo nin exhibit katakod kan pagromdom sa Ocean Month\nSYUDAD NIN LEGAZPI, Mayo 10 (PIA) – Tanganing maisadol an kahalagahan kan kadagatan, an Department of Environment and Natural Resources (D-E-N-R) masagibo ki exhibit katakod kan pagromdom kan Ocean Month ngonyan na Mayo.\nSinabi ni D-E-N-R Regional Executive Director Gilbert Gonzales an Protected Areas Wildlife and Coastal Zone Management Service (PAWCZMS) an mangengenot sa exhibit na ipapadayaw sa pangrehiyon na opisina sa Rawis, sSudad kan Legazpi poon sa petsa 14 kan bulan na ini.\nIpinahayag ni Director Gonzales, na kabilang sa mga aktibidad iyo an forum mapadapit sa kadagatan saka mga rekursos dulo na an bahura buda mga pasale na may kinaaraman sa pangataman, kahalagahan asin mga inisyatiba.\n“Ang Bahura ang Kagubatan sa Karagatan, Ating Pangalagaan” an tema kan sarong bulan na selebrasyon idinagdag pa kan director.\nIpinaliwanag ni RED Gonzales na an pagtaong pokus sa bahura o coral reef minadoon sa tandan kan kagabsan sa bahura na iyo an natural na pansagang kan mga kostales, saka nagtataong kabuhayan sa milyon-milyon na pilipino partikular sa pagsisira dangan turismo. (RMendones, DENR-V/PIA Sorsogon)


KBP Sorsogon asin Gov. Chiz, nagpahayag nin pagkondenar sa pambabadil gadan kan Jobert Bercasio; PNP Bicol nagbilog na nin special taskforce - SORSOGON NEWS ONLINE\nHome News KBP Sorsogon asin Gov. Chiz, nagpahayag nin pagkondenar sa pambabadil gadan kan Jobert Bercasio; PNP Bicol nagbilog na nin special taskforce\nKBP Sorsogon asin Gov. Chiz, nagpahayag nin pagkondenar sa pambabadil gadan kan Jobert Bercasio; PNP Bicol nagbilog na nin special taskforce\nMagkasabay na kinondenar kan Kapisanan ng mga Broadcaster ng Pilipinas – Sorsogon Chapter asin ni Gobernador Francis Joseph Escudero an pambabadil gadan kan Jobert Bercasio na freelancer kan sarong internet news portal na nakabase sa cidad kan Sorsogon.\nSa social media post kan gobernador, deneherean kaini an mga otoridad na imbestigaran nin husto an krimen asin panimbagon an nasa likod kan pananambang.\nTulos man na nagpaabot nin pakikipagmundo si Gov. Chiz sa nawalat na pamilya ni JB na mas kilala sa apod na Polpog.\nKaparehas man kaini an sentimiento sa ipinalowas na pahayag kan KBP Sorsogon.\nSegun sa KBP, dapat na maghiro an pulisya tanganing panimbagon an nasa likod kan pambabadil gadan kun saen bako sana ini an primerong bes na nangyari sa probinsya na miembro kan media an biktima kan insurhensiya.\nMaging an pambabadil gadan sa DJ kan Padaba-FM Bulan na si Ric Ian De Leon iyo an kaipuhan man nin marikas na aksyon./\nSa ibong na lado, tulos na nagbilog nin Special Investigation Team “Bercasio” ang Police Regional Office 5 kasunod kan isinasagibong imbestigasyon kan mga otoridad sa probinsya dapit sa pambabadil gadan kay Jobert Bercasio na sarong commmentator kan Balangibog Internet TV.\nKasunod man kaini an madoon na pagkondenar kan PNP Bicol sa siring na insidente asin pagsiguro nin mas hararom na imbestigasyon.\nMatatandaan na binadil an biktima harane sa sarong gasolinahan sa Sea-breeze Homes Subdivision, Brgy. Cabid-an, Sorsogon City kan nakalihis na banggi.\nSa imbestigasyon kan pulisya, sakay si JB kan pigmamanehong motorsiklo gikan sa Sorsogon City proper kan tambangan kan kasunudan na riding in tandem.\nSinabi pa sa report, an dowang gunman iyo an parehong nakasulot nin helmet asin itom na jacket lunad nin kolor blue na MIO motorcycle na tulos man na duminulag pasisiring sa direksyon kan Diversion Road sa Brgy. Cabid-an makalihis na gibohon an krimen.\nNakua naman sa crime scene an 4 na basyo kan dae pa madeterminaran na kalibre nin badil kun saen sosog sa enot na naglowas na report gikan sa M16./\nKBP Sorsogon asin Gov. Chiz, nagpahayag nin pagkondenar sa pambabadil gadan kan Jobert Bercasio; PNP Bicol nagbilog na nin special taskforce Reviewed by Sorsogon-News on 11:35 PM Rating: 5


Kinamumugtakan kan Danao\nTagboan: 10°31′48″N 123°55′48″E Tagboan: 10°31′48″N 123°55′48″E\n93,088 votantes (9 Mayo 2019)\nKapistahan nin Danao\nAn Danao sarong ikatulong klase syudad na namumugtak sa probinsya nin Cebu, Filipinas.\nIgwa ining sukol na 107.30 kilometro kwadrado na kadagaan asin namumugtak sa ikalimang distrito. An designadong zip code kaini iyo 6004.\nSosog sa sensus kan 1 Mayo 2020, igwa ining 156,321 katawong nag-eerok digdi sa 31,111 kaharongan.\nIgwa ining sukol na 107.30 kilometro kwadrado.\nAn Syudad kan Danao iyo na an magigin sunod na kabesera nin industriya sa enterong Cebu o kan entero pa nganing Habagatan kan Filipinas.\n1 Industriya sa Badil sa Danao\nIndustriya sa Badil sa Danao[baguhon | baguhon an source]\nAn Syudad kan Danao bantog na gayo kan saiyang industriya sa paggibo nin iba-ibang klaseng badil. Nagpoon an industriya kan mga taon 1905-1906.\nKan Ika-2 Giyerang Pangkinaban, an mga panday sa badil kan Danao nagtabang sa mga gerilya o nagbali na padagos sa USAFFE asin an mayor nindang trabaho iyo an pagpanday nin badil, paghirahay kan mga nararaot o pagsadya sa mga badil kan mga nasisikop na badil nin Hapon, an Arisaka ngani makasulot an mga bala kan badil kalibre .30 kan mga Amerikano igdi.\nPakaguerra, medyo nagluya an paggiribong badil ta dakul an surplus kaini. Alagad nagpasige ini maski patago an paggibo ta ilegal, asin inaapod na mga paltik an siring na mga badil. Kaamayan kan 1990, an gobyerno ginibong legal logod an industriya. Mga kooperatiba pinagmukna sa pag-andorog kan industriya asin ngunyan an may permiso sa paggibong badil iyo an Workers League of Danao Multi-purpose Cooperative (World MPC), sa Dungduan, sa Syudad kan Danao.\nAn Syudad kan Danao nababanga sa 43 barangay.\n↑ http://www.dausa.org/index.php?topic=history, accessed Oct. 6, 2007.\nKinua sa "https://bcl.wikipedia.org/w/index.php?title=Danao&oldid=227134"\nHuring binago an pahinang ini kaitong 10 Pebrero 2022, alas 13:52.


Comelec igwang kondisyon sa mga satellite registrations\nBukas an Commission on Election (Comelec) sa mga inbistasyon kan arin barangay asin escuelahan o colegio nganing magconducir sinda nin satellite registration alagad igwa kondisyon na dapat ciertohon na igwang sangatos (100) na mga aplikanteng magpalista.\nIni nganing dai masayang an saindang oras sa sarong barangay o escuelahan ta tibaad mas halaba pa an pila sa saindang opisina lokal, sabi ni Alexander Marpuri an opisyal na parataram kan Comelec Camarines Sur.\nNagpoon na kan Hulyo 2 an continuing registration of voters hasta sa Septiembre 29, 2018 base sa pinaluwas na resolucion numerado 10392.\nSa Ciudad nin Naga si enot na pagpalista sa mga votantes kan Hulyo 2 ginibo sa Naga College Foundation sa inbitasyon kan colegio nganing matawan panahon an mga estudiantes na magparehistro na nin amay sa Comelec para makaparticipar sa ehercisyo political sa nakatalaan na pirilian lokal sa Mayo 2019.\nAn aplikasyon para sa mapalista, si mga transfer/transfer with reactivation, reactivation, change/correction of entries/and inclusion /reinstatement of records in the list of voters kinakaipuhan personal sindang magpalista sa oficina kan Election Officer kan ciudad o municipalidad.\nSinabi pa kan Comelec Camarines Sur sa nakaaging Barangay asin Sangguniang Kabataan elections igwang total na 1,760,000 rehistradong votantes asin piglalaoman ini na malangkaw nin hasta sa tres por ciento.\nHuli ta natatapos palang si nakaaging continuing registration kan Noviembre 2017 asin duwang bulan sana an pagpalista piglalaoman na maabot sana sa 300 mil an dugang na votantes sa Camarines Sur sa maabot na pirilian lokal.\nBukas an mga opisina kan Comelec sagcod aldaw nin Sabado maging fiesta opisyal nganing mag-ako kan mga mapalista nganing makaparticipar sa pirilian lokal sa Mayo 2019.\nNagtutubod pa an commission na mayo nang mangyayaring pagpalawig kan continuing registration of voters mantang sa premirong semana kan Oktubre 2018 iyo na an pagplantiar nin certifico de candidatura kan mga macandidato sa masunod na taon.\nSa Ciudad nin Naga, sinabi ni Election Office Maico Julia Jr. na halangkaw an numero kan mga nagpapalistang mga votantes mantang aram ninda limitado an aldaw kan continuing registration sundo sana sa Septiembre 29.\nKan premirong aldaw maabot sa 80 an nagpalista asin sa ika-duwang aldaw nagabot sa 119 asin haros aroaldaw na an nagpipilang registrants na kadakle mga transferee, sabi pa ni Julia.\nSinda kinakaipuhan magpresentar nin valid ID.


KB piglansar na sa Bikol\nPiglansar na an Kusog Bikolandia (KB) sa paagi kan ‘‘1st Bicol all media convergence’’ na ginibo kan Sabado, Agosto 4 sa Casablanca Convention Center sa Ciudad nin Legaspi na pinangenotan ni Abogado Jorge Sarmiento bilang presidente kan Executive Board.\nInaatendiran nin maabot sa 400 na miembros kan media hali sa anom na provincia kan Bikol asin iba pang mga bisita.\nSinabi ni Sarmiento an KB sarong regional political party kan mga Bikolanos hali sa mga provincia kan Camarines Norte, Camarines Sur, Albay, Catanduanes, Sorsogon asin Masbate, alagad bako sindang parte kan party-list system.\nDakulang bagay an pagkakamukna kan KB nganing magkaigwa digdi nin sadiring political identity asin ideolohiya para sa pag-asenso kan Bikol. Ini kabaeng man kan Pundok Kauswagan o Partido Panaghiusa sa Cebu, an Partido Magdalo sa Cavite asin an Hugpong Pagbabago sa Davao.\nPigparehistro na sa Commission on Election kan Hulyo 16, 2018 na naghahalat nalang kan pag-aprobar mantang saindang pig-aandaman an pagparticipar sa midterm elections sa Mayo 13, 2019. Namukna ini kan Hulyo 5, 2018 sa ginibong special assembly kan Hulyo 5, 2018 sa Ciudad nin Pasay.\nAn saindang slogan iyo an Bikolanong Burunyog, Rehiyong Makusog! para sa Development, Empowerment, Leadership, Unity, Nationalism asin Autonomy kan satong rehiyon.\nSa ginibong opem forum dai pa piglinaw ni Sarmiento an saindang tindog sa isyu kun mapabor sa pigtutulod na federalismo ni President Rodrigo Duterte.\nSinabi pa bilang regional political party puedeng magbugtak sinda nin mga candidato lokal asin puedeng magsaro sa iba pang partido political. Papahiwason an saindang organisasyon sa mga provincial asin municipal level sagcod sa iba pang mga sektor.\nAn Executive Board pinamamayohan ni Noel Del Luna bilang Chairman, an saindang Presidente si Abogado Jorge Sarmiento, Executive Vice President Abogado Roberto Rafael Lucila, Secretary General Carmelo Redencion De Leoz, Treasurer Flocerfida Azotea, Executive Director & VP-Albay Steve Resari, Vice President for Camarines Sur Abogado Felix Brazil Jr., Vice President for Sorsogon/Masbate Juan Escandor Jr., Vice President for Camarines Norte Abogado Febes Rosales, Vice President for Catanduanes Abogado Fredeswindo Gianan, Vice President for Sectoral Affairs Jose Perez asin Governance Officer Marcelino Manuel.


Pamplona, Camarines Sur – An banwaan na ini na sarong 4th class municipality na sakop kan segundo distrito kan CamSur alagad nakabutas nin P24 milyon na sobra pa sa saindang P7 milyon na calamity fund sa 2020 ngani sanang abuton an mga familia nin ayuda na apektado kan duwang bulan na lockdown.\nSi Alcalde Ronaldo ‘Boy’ Franco nagpahayag an saiyang solusyon magtipon nin fondo hale sa mga savings kan LGU mantang kulang na marhay an saindang calamity fund na dai man dapat maubos huli ta harayo pa an bulan nin Deciembre.\nNagtarabangan sinda kan Sangguniang Bayan para makahanap nin fondo sa tahaw kan pandemia asin dakul na mga familia an apektado asin nawaran nin trabajo, sabi pa ni Franco.\nNagtutubod an jefe ejecutivo na mayo man sindang nabalgang ley mantang tinutugot ini ngonian kan gobierno nasyonal an pag-realigned nin fondo huli kan pandemia.\nDuwang veces nakatao nin limang kilong bagas asin dress chicken cada familia asin ini nakatabang nganing makadagdag sa pagkakan aroaldaw kan mga familia na apektado kan lockdown huli kan coronavirus disease (Covid-19).\nMaabot sa doce mil na familia an natabangan sa 36 mil na populasyon kan Pamplona. Ini afuera kan tabang finansyal na cinco mil pesos sa mga benipisyaryo kan Social Amelioration Program (SAP) kan Department of Social Welfare and Development.\nAlagad nakaayon sa pigwarasan ninda nin dikit na ayuda finansyal iyo an mga opisyales de barangay nin tig-a dos mil pesos.\nIgwa sana sinda nin P141 milyon na annual budget ngonian na 2020. (DPAureus)


An wagayway kan Mali\nAn mapa kan kinaban poinapaheling an k inamomogbtakan kan Mali\nAn Mali, opisyalmente Republika nin Mali (Pranses: République du Mali), sarong daing-dagat na nasyon sa Aprikang Habagatan. An Mali kadolon an Algerya sa amnayan, an Niger sa subangan, an Burkina Faso asin an Côte d'Ivoire sa habagatan, an Guinea sa sur-solnopan, asin an Senegal saka an Mauritanya sa solnopan. An sukol kaini sobra sa 1,240,000 km², may populasyon na 19.5 milyon. An kabisera kaini iyo an Bamako. An Mali binibilog nin walong rehiyon asin an mga pagdolonan kaini sa amnayan hararom na nasoksok sa katahawan kan Sahara, manta an rona kaini sa habagatan, kun saen an mayoriya kan habitante nag'eerok, nadalahay igdi an duwang salog kan Niger asin Senegal. An estruktura ekonomika kan Mali nasarig na gayo sa agrikultura asin pagsisira. An yaon pang rekursos naturales kan nasyon iyo an bulawan, uranium, paghahayopan, saka an asin.\nAn presenteng Msli dati kabtang kan tolong imperyo sa Aprikang Habagatan na nagkontrol kan komersyo sa kahiwasan nin Sahara: an Imperyo Gana, an Imperyo Mali, asin an Imperyo Songhai. Kan kahurihi kan ika-19 siglo, durante kan su Pag'alamosa sa Aprika, an mga Pranses sinakop an Mali asin ginibong parte kan Sudan na Pranses. An Sudan na Pranses, na bisto sa pangaran na Republikang Sudano, nakisaro sa Senegal kan 1959, asin nakamit kaini an katalingkasan kan 1960 komo sarong Pederaasyon nin Mali. Pakahaloyhaloy, kasunod kan pag'litik kan Senegal sa Pederasyon, an Republikang Sudano nagdeklara sa sadiri bilang independienteng Republika nin Mali. Pakatapos kan halawig na sarong-partidong pamomoon, sarong kudeta kan 1991 an napangyari na nagresulta sa pagpanday nin bagong konstitusyon asin an pagtogdas nin saro nang demokratiko, multi-partidong estado. Alagad, sobra sa kabanga kan populasyon nabubuhay sa kapobrehan, hababa pa sa internasyonal na lebel nin pagkapobre na $1.25 an aldaw an kinikita sana. \nKinua sa "https://bcl.wikipedia.org/w/index.php?title=Mali&oldid=198443"\nHuring binago an pahinang ini kaitong 28 Setyembre 2020, alas 21:50.


2,359 aksidente sa vehiculo 158 gadan, 1,668 iredo-LTO\nMaabot sa 27 por ciento an mga nangyaring aksidente sa tinampo sa Kabikolan sa laog nin pitong bulan sa peryodo puon kan Enero 2021 hasta Agosto 2021 na kunsideradong nagbaba huli kan pandemya.\nSa kaparejong peryodo igwang total na 2,360 aksidente sa tinampo mantang an 158 digdi mga binawian nin buhay asin 1,668 mga nairedo, alagad an may halangkaw na aksidente iyo an Albay asin Camarines Sur.\nSa paggirumdum kan ‘‘World Day of Remembrance for Road Cross Victims’’ kan Noviembre 21, 2021 naglalaom an opisina regional kan Land Transportation Office (LTO) sa Bicol na dapat maibaba ini sa 30 por ciento.\nKan Noviembre 21 an simpleng programa kan LTO Bicol iyo an pa-misa sa mga simbahan para sa mga biktima sa road cross na padreno an mga district office mantang an Bicol Medical Center nagkaigwa man nin candle lighting.\nSi Director Francisco Ranches nagpahayag sa Bicol Mail kun sa United Nation target na magbaba sa 50 por ciento an mga road cross alagad digdi sa Kabikolan piglalaoman na kakayahon an target na treinta por ciento.\nAdmitido ni Ranches na an 27 por ciento aksidente kunsideradong hababa ngunian na taon huli kan pandemya mantang kulang nagruruluwas na mga tawo asin vehiculo.\nSa saindang datus sa ‘‘road cross’’ puon kan Enero 2021 hasta Agosto 2021 an Albay igwang 793 na aksidente an 47 digdi binawian nin buhay asin 473 mga iredo; Camarines Sur igwang 736 na aksidente, 57 binawian nin buhay asin 752 mga iredo; Sa Ciudad nin Naga igwang 523 aksidente, apat binawian nin buhay asin 158 mga iredo; Camarines Norte – 136 aksidente, 16 binawian nin buhay asin 155 mga iredo; Sorsogon – 145 aksidente, 26 binawian nin buhay asin 84 mga iredo; Masbate – 26 aksidente, 7 binawian nin buhay asin 43 mga iredo asin Catanduanes – 1 aksidenye, saro binawian nin buhay asin tolo mga iredo. Igwang total na 2,360 aksidente, 158 binawian nin buhay asin 1,668 mga iredo. An listahan na ini hale sa report sa sainda kan PNP Region V.\nAn mga disgracia sa tinampo huli kan mechanical defect asin human error, alagad padagos na an mga ginibong advocacia kan ahencia sa paagi kan programa ‘‘Kaligtasan sa Kalsada’’.\nKaayon sa pinapagirumdum ninda sa paagi kan pagtukdo kun panong makakalikay sa aksidente sa tinampo maging kan pagkumemurar kan National Day of Remembrance for Traffic Safety.\nSinabi pa kan LTO Bicol kabale sa saindang ginigibo iyo an mandatory seminar sa mga tsuper para sa kumprehensibong pagkanuod.\nPagkaigwa nin examinasyon asin driving course nganing mahasa sinda sa pagmanijo na dapat maging disiplinado. (dpa)